text:
martedì 7 luglio 2015
I nemîs
8 coments:
-
-
Le conte mi è plasude, o ai votât "nuie mâl", ma mi lasse perplesse che tal '17 a jerin rivâts in biciclete. E se a jere "astât… o fin dal astât… no, autun, insome…" no mi spieghi tante fumate.
- 09/07/15, 08:16
-
-
Intant lis bicicletis, cu la rovede plene, mi samee che a esistevin bielzà ta chê volte e daspò... la persone che e conte la storie sul nastri magnetic (che dopo al ralente e si ferme... par chel al è un crunk a la fin) e podeve confondisi... i vielis a voltis si confondin...
/CT
- 09/07/15, 14:58
-
-
Si, naturalmentri, lis bicicletis a esistevin in dotazion militâr... ma o soi dacordo che il ricuard dal nono no si tocje.
A mi, di piçule, la befane mi veve puartât une biciclete blu cjarte di zucar. Me sôr, ca veve 18 ains plui di me, mi veve contât che la befane a jere stade tal negozi di nestri pari par comprà regai. Cualchi an dopo la biciclete a jere sparide parcè il pari a la veve vindude e me mari mi veve dit che par me a jere diventade piçule; a mi mi ere colât il côr di rabie.
Par là a scuole, che jeri in seconde elementâr, mi veve date une cuissà tant vecje, cui cerclons di len che, par dì la veretât, a sameave a che di Fred Flingstone.
Une gnove, rosse, mi è rivade cuant che ai finît la cuinte.
Però no mi soi mai vergognade di che vecje biciclete, anzi, contavi a ducj la so lungje storie e che dai parons ca la vevin doprade prin di me... robis di fin agns '50...
- 09/07/15, 16:41
-
-
ancje jo insumiavi une biciclete tai agns 50,e par cuistale e lavi a piels di farc e us di furmie,no ai mai rivat a ingruma il necessari pal acuist.E jere une vecje bici di bersaglir a gome dure dal 15-18.Lussian
- 10/07/15, 10:40
-
-
Jo mi visi che e jere stade la mê buine none maternÆ a regalâmi une biele Atala verde a ûs une "Graziella" parcè che o vevi passât i esams di seconde elementâr. Jo, par fâ il figo, o vevi tacât sul parefango devant une medaie di fier cul leon de Benelli e dopo, si sa, i fruts a metin simpri un argagn che al tiche sui ragjos par fâ rumôr di motorin. Orbene, agns daspò, intai '80, une mê sûr e jere lade signorine a Lignan intes coloniis dai predis e si jere partade daûr la Atala/Benelli che no dopravi plui. Ce fin che e à fat? Robade! :-(
CT
- 10/07/15, 10:47
-
-
Fritz Weber al contave che i crucs a vevin profitât de fumate par passâ cence jessi notâts inte valade di Cjaurêt...
CT
- 10/07/15, 10:49
-
-
Perfet, se Fritz Weber le conte cussì a va ben come glosse.
Ancje le me bici rosse a jere une Atala, cerclis dal 24. Une dì mi soi mitude a decorale di dissens indians fats di tocuts di nastro isolant di ducj i colors, di chel cal servive par fà passà sul telâr il fîl dal fanâl. Cuant che mio pari le à viodude a l'è lât in bestie e al à provât a tirà vie dut ma no je riussît di fâlu.
- 10/07/15, 11:34
-
-
E la modifiche che si faseve une volte? Piturà la bici e dai la flame de cjandele par rindile tigrade! Ah, lis vecjis bici cui manis di cuar e la grande siele, il fanàl e la dynamo! Ti sameave di jessi un re a montà parsore!
CT
- 11/07/15, 20:43


c: text/html

text:
Assie
La Assie (in todesc: Hessen) e je un dai 16 stâts federâts de Gjermanie. Il cjâf lûc al è la citât di Wiesbaden.
Tabele dai contignûts
Gjeografie[cambie | modifiche il codiç]
La Assie si cjate te Gjermanie centri-ocidentâl. E confine a Nord-Ovest cul Nord Ren-Vestfalie, a Nord cun la Basse Sassonie, a Est cu la Turingje, a Sud-Est cu la Baviere, a Sud cul Baden-Württemberg e a Ovest cun la Renanie-Palatinât.
I flums plui impuartants a son il Ren, che al scor al confin cun la Renanie, il Fulda' e il Lahn.
La popolazion e je concentrade soredut te zone meridionâl dal stât, dulà che si cjatin lis citâts plui impuartantis, come Francfurt, Wiesbaden e Darmstadt.
Storie[cambie | modifiche il codiç]
Tal inizi de etât di mieç, la Assie e jere parte de Turingje, ma daspò de vuere di succession turingjiane (1247-1264), la regjon e otignì la indipendence, par deventâ une contee dal Sacri Roman Imperi. Il stât al esistì fin tal 1567, cuant che Filip I d'Assia al murì. La Assie e fo dividude in cuatri stâts plui piçui, lassadis ai cuatri fiis di Filip: Assie-Kassel, Assie-Darmstadt, Assie-Rheinfels e il preesistent Assie-Marburg.
Dilunc de Republiche di Weimar, Assie-Nassau e Assie a jerin dôs regjons aministrativis de Gjermanie. Dopo de seconde vuere mondiâl, tal 1945, il stât dal Assie al fo costituît tal interni de zone di ocupazion statunitense, unint i stâts di Assie (-Darmstadt) e Assie-Nassau. La bande di Assie su la rive ocidentâl dal Ren e deventà part de Renanie-Palatinât.
Division aministrative[cambie | modifiche il codiç]
La Assie e je dividude in 3 distrets guviernatîfs: (Regierungsbezirke): Kassel, Gießen e Darmstadt.
I 21 circondaris rurâi a son:
Politiche[cambie | modifiche il codiç]
Dal 1999 il president dal stât al è Roland Koch, dal partît dal CDU.
Viôt ancje[cambie | modifiche il codiç]
Leams[cambie | modifiche il codiç]
- (todesc) Sît ufiziâl dal stât

robotstxt: allowed

filter: keep


text:
ORT FURLAN
LIS VORIS…
Sul vieri di lune
• Si semenin, tal viert: jerbe rave, blede di cuestis e di tai, carotis, verze capûs, verze brocul, cicorie, lidrics (ancje il lidric cul poc e il Rose di Gurize), fenoli, indivie, latuiis, puar, râf (ancje chel di Verzegnis), rati tardîf.
• Si traplantin, tal viert: blede di cuestis, cauliflôr, verzis, lidric, indivie, puar.
• Si cimin angurie, cudumar, melon, pomodoro.
Sul zovin di lune
• Si semenin, tal viert: savôrs, ravanei.
• Si traplantin, tal viert: verzis, indivie, lidric di Chioggia, selino.
• Si lein i bârs di indivie pal sblancjament e il selino.
… E CHEL DI METI TAL SAC
Jerbe rave, basili, blede di cuestis e di tai, cardi, carotis, cauliflôr, verzis, cudumars, cevole, fasûi e vuaìnis, freulis, indivie, latuiis, melanzanis, melon, patatis precocis, pevarons, puar, pomodoros, savôrs, lidric, rati, coçuts, plantis aromatichis e oficinâls di secjâ.
Intal broili si cjapin sù:
armelins
frambue
cerniculis
moris
pierçui
piruçs
ribis
ciespis
✒ Adriano Del Fabro


text:
Al inizi a jerin in 12, in curt a saran 80: la situazion des adesions ae Comunitât
Al inizi a jerin in dodis, po a son deventâts sedis: i sindics dal Laboratori di Autonomie che un an e mieç indaûr a àn scomençât a resonâ di cemût difindi autoguvier e specialitât a son stâts bogns in 18 mês di presentâ une propueste ae Regjon inte suaze de gnove leç di riforme dai ents locâi, di fâle aprovâ e di slargjâ la lôr rêt a un numar une vore penç di Comuns.
CUMÒ A SON 72_ Ae scree de Assemblee ai 15 di Lui in Cjistiel a Udin a jerin 55 chei che a vevin deliberât la adesion: cumò a son 72. Ma Navarria, come ducj i “operatîfs”, nol à voie di fermâsi achì e al sta cirint di cjapâ dentri ancjemò altris aministrazions. “Nus covente ancjemò un pôc di timp par jessi dal dut operatîfs: o stin spietant di completâ lis adesions e di integrâ la nomine di president e vice cuntun diretîf di int motivade e rapresentative di dut il teritori. Jo o soi de Basse (sindic di Cjarlins, ndr), il gno vice Gerometta al è di Vît, di là da la aghe: al sarès biel che il diretîf si completàs cun rapresentants de Cjargne, dal Gurizan e dal Friûl di Mieç. Il Friûl al podarès cussì pardabon fâ pesâ i siei interès ad implen, de mont ae plane”.
CJARGNE INDAÛR_ La mont par cumò e je un pôc l’anel plui debil de rapresentance: i Comuns cjargnei no àn ancjemò aderît, forsit parcè che impegnâts inte elaborazion dal Statût de plui grande Union Intercomunâl di dut il Friûl. E nol à aderît nancje il Comun di Pordenon, che dopo vê fat capi di jessi disponibil al à specificât che “la zonte no je interessade”. Pecjât, parcè che a Udin e a Gurize no si son fats problemis: e anzi tal Friûl dal Lusinç a son rapresentâts cuasi ducj i Comuns.
IL PROBLEME DAL RICORS_ “O crôt che o rivarìn a 80 Comuns in curt”, al siere Navarria, “parcè che dîs comuns si son impegnâts a votâ la adesion tes setemanis che a vegnin. Ma il numar al podarès cressi une vore se a jentrassin ducj chei Comuns che a àn fat ricors cuintri de Leç di riforme dai ents locâi”. Une cincuantine: e tancj di lôr a saressin interessâts, ma i avocats ur àn fat capî che aderî al vûl dî discognossi il ricors. Cun lôr si rivarès ae maiorance dai 175 Comuns furlanofons. “E prin o dopo, je fasarìn”. ❚
✒ W.T.


text:
Tancj i problemis de coralitât di vuê, ma il gnûf progjet discografic dal Côr Polifonic di Rude, votât al vivi contemporani, al da sperance
Il cjant e la coralitât a son une des plui grandis espressions di identitât di un popul, struments antîcs di apartignince che a àn simpri rispuindût a un bisugn di vivi coletîf, comunitari, artistic e ricreatîf. A ’nd è cetancj di côrs tal nestri Friûl, di tant timp e di ogni gjenar, tant che vuê si contin cirche tresinte di chei associâts ae Usci FVG (Union des societâts corâls) e la plui part a son amatoriâi, une tipologjie che e costituìs la vere grande ricjece dal patrimoni de musiche vocâl.
Côrs parochiâi, di mont, di alpins, formazions piçulis e grandis che a cjantin programs musicâi tant diferents tra di lôr, che a van de musiche gregoriane ae polifonie, passant pes vilotis, pal cjant spontani e pes operis vocâls dai nestris compositôrs, di Mainerio a Candotti, Tomadini, Cossetti, fin ai contemporanis, ai côrs gospel e chei de musiche moderne.
Une realtât cetant vivarose duncje, e presint tal tiessût sociâl furlan, buine di slargjâsi al internazionâl e di fâsi preseâ cun premis, ricognossiments e vitoriis a concors impuartants.
IL PROBLEME GJENERAZIO-NÂL_ Tal stes timp però, nancje la coralitât furlane e rive a scjampâ ae crisi gjenerâl che e tocje il probleme dal scambi gjenerazionâl, ven a stâi ae carence de jentrade di gnûfs coriscj, dedits e apassionâts, interessâts a continuâ la strade inviade dai anzians e dai coparis fondadôrs di societâts corâls, tantis di lôr costituidis bielzà cincuante, sessante, setante agns fa.
Cui plui cui mancul, ogni côr al sofrìs di masse pocjis vôs zovinis e intant che chês che a son za a deventin vecjis, ancje i progjets a riscjin di fermâsi, e cun lôr dute la ativitât corâl.
Par fortune che a son ancje ecezions dovudis e benvignudis, côrs che si dimostrin bogns di stimolâ interès e voie di cjantâ, prime di dut te int de proprie comunitât, e che si autoalimentin midiant di une vision de musiche corâl leade tra tradizion e presint.
LA INOVAZION DI RUDE_ Un di chescj côrs, simpri atîf e propositîf di novitâts, ecelence furlane che no à bisugne di presentazions, al è il Côr Polifonic di Rude, diret de maraveose Fabiana Noro, che propit in chest mês al ven presentât il so ultin progjet. Un progjet inmaneât propit par investigâ la funzion de musiche corâl intal tiessût contemporani, par une antologjie che e cjape il non di Riflès, Riflessi.
I tocs presints in cheste lôr ultime fadie che e siere la trilogjie discografiche scomençade cun Perle (2009) e Ricuardi un timp (2013), a son ducj di autôrs contemporanis, interpretâts des vôs di Rude cun chê di stimolâ la atenzion viers un patrimoni atîf che al met in zûc lis dinamichis dal vivi di vuê, dal cuotidian che si spiele tal veri da la art corâl.
UN VOLI SUL MONT_Cutuardis tocs, sintesi di une panoramiche mondiâl su la vôs e sul so tratament, par autôrs che a vegnin no dome de Italie ma ancje dal Gjapon, de Americhe, de Norvegje e de Spagne, par cjants no dome a capele ma ancje cun acompagnaments strumentâi, tant che il pianoforte, il cuartet di arcs e la armoniche. Une altre impuartante dimostrazion de versatilitât di cheste formazion virîl, plene di sintiment intes interpretazions e dotade di capacitâts tecnichis siguris, par un binomi vincent, cressût daûr il stîl di une diretore cetant esperte e amade tant che Fabiana Noro.
Autôrs come Kentaro Sato, Ola Gjeilo, Morten Lauridsen, Eric Whitacre, Javier Busto, fin ai nestris Giovanni Sollima, cui Canti Rocciosi inte bielissime version di Daniele Zanettovich, Bruno Lauzi e Lucio Dalla, chescj ultins presints cun doi tocs, Almeno tu nell’universo e Caruso, rangjâts cun magjistralitât di Valter Sivilotti, si presentin tant che rais di soreli che si rifletin inte nestre esistence di ogni dì.
COLABORAZIONS_ A intervignî inte realizazion di chest progjet, altris personalitâts dal panorame musicâl furlan: il pianist Ferdinando Mussuto, il violoncelist Antonio Puliafito, l’armonicist Sebastiano Zorza, i violiniscj Nicola Mansutti e Lucia Clonfero, la violiste Margherita Cossio e il tenôr solist Peter Gus, par un prodot regjistrât dut intîr dal vîf sot dal voli atent di Stefano Amerio di Artesuono. Un Cd che dal sigûr nol pues mancjâ inte discoteche di cjase nestre. ❚
Alessio Screm


text:
Nuie Premi Friûl pal secont an: cualchi riflession
Il Premi Friûl no si fâs nancje chest an. E al è il secont an in rie. Ce sucedial ae plui impuartante manifestazion che, jenfri alts e bas, e promôf le musiche in marilenghe dal 1984? «Ancje par chest an no vin ricevût nissun contribût, zero totâl» al rispuint Pauli Cantarut, president de societât cooperative Informazione Friulana. «O vin fate une sielte: pluitost che fâlu ancjemò une volte in version striçade, o vin vût miôr fâ un pas indaûr». No ducj a san che il Premi nol à pratichementri mai ricevût finanziaments: «No vin mai cjapât un franc, gjavâts cualchi miâr di euros de Provincie di Udin in cualchi edizion» al dîs Cantarut. «I 50 discs jessûts cu la etichete Musiche Furlane Fuarte dal ’97 a son ducj invistiments di Radio Onde Furlane. O rivavin a stâ in pîts parcè che i cd si vendevin, ma cumò la storie e je cambiade. E no fevelìn di vuadagnâ, ma di stâi dentri cu lis spesis. Ce che si domandìn al è: cemût mai che si sostegnin altris concors musicâi in regjon e il Premi Friûl no?».
INDULÀ VANO I BÊÇS?
Cualchi numar: 40.000 euros a son lâts a Suns tal 2014 in gracie di un bant de Arlef. Il Festival de cjançon tes lenghis minoritariis de Europe, che al fâs part dal circuit internazionâl dal Liet, chest an al rivarà a cjapâ ancje alc di plui. Altris 40.000 euros de Regjon e 13.700 de Provincie a van pal Festival della Canzone Friulana che si davuelzarà ai 3 di Otubar intune grande serade li dal Teatri Gnûf Giovanni da Udine. E il Premi Friûl? «La uniche volte che o vin ricevût bêçs al è stât tal 2013, parcè che o vevin vinçût un bant de Arlef» al spieghe Cantarut «cuntun budget di 20.000 euros o vin fatis 4 seradis sparniçadis pal teritori, cuntun conciert finâl al Palamostre che al à fat il plenon, un seminari su la musiche furlane e la produzion dal disc dal grup vincidôr. Di chê volte, plui nuie. O crôt che nol sedi stât fat un resonament sul valôr di cheste manifestazion, di ce che e à creât tai agns. La sene musicâl furlane e je saltade fûr dute di li. O dîs dome Mitili Flk, Arbe Garbe e Carnicats. E mi somee za avonde».
TIMP DI RIFLESSION?
Une formule gnove, chê dal 2013, dal sigûr vignude ben. Robe che no si pues dî di dutis lis edizions, soredut lis ultimis, un pôc strachis e strissinadis. Che chest periodi di polse al sedi rivât al moment just? «Dal sigûr e covente une riflession progjetuâl, sedi sui formats, sedi sul spetacul. Dopo di un pocjis di edizions al Parc dal Cormôr, organizadis al massim dal sparagn, o vevin cjatade cheste formule itinerante par rilançâ il premi» al note il president de cooperative. «O vin ancje di considerâ che il mont de musiche al è cambiât. Al baste pensâ che il Premi al previodeve la publicazion di un cd. Ma i discs no vendin, cuasi no esistin plui i negozis. Ancje par promovi une band, vuê a funzionin miôr un video e une cjançon cjamade su YouTube. Nô o sin pronts a fâ un ripensament su dut chest, però no podìn plui fâlu di bessôi» ❚
Natascia Gargano


text:
IL FERÂL. La mari spirituâl de Patrie
Ai 12 di lui di za 10 agns, propit il dì che il lunari nus regale la memorie dai Sants Ermacure e Fortunât, nus à lassâts Marie Del Fabbro, femine e compagne fedele tes batais passionadis pal Friûl di Felix Marchi. In chê ocasion pre Antoni, nol podeve fâ di mancul di ricuardâle, jê che cun Marchi lu vevin cjapât come fi d’anime e a lui i vevin consegnade la testade dal nestri gjornâl, sigûrs che lu varessin metût in buinis mans. Par ricuardâ Marie, che al è nestri dovê di ricognossince, o riproponìn il articul di pre Antoni, erêt spirituâl dal impegn culturâl, di autodeterminazions e cussientizazions a pro dai furlans di Marie e Felix insiemi cun pre Bepo Marchet. (pre Roman Michelot)
Se e ves podût sielzi la zornade par cumiatâsi di cheste tiere, no varès sielzût di miôr: l’albe dai dodis di lui, sagre dai sants Ermacure e Fortunât, fondadôrs e protetôrs di chest sflic benedet de braide di Diu. O stoi fevelant di Marie Del Fabbro, pe int di Mediis Marie di Place, parcè che dai barcons di cjase e sintive il scori legri de fontane e i glons resintins de gleseute di san Blâs, une perle dal 1500.
Marie e jere cognossude ancje come Marie Marchi, par vie dal om, Felix Marchi, che i passionâts des robis nostranis lu àn za metût tal firmament furlan come stele di prime grandece, ancje se apartade. E cun Marchi si slontanisi de Cjargne e si va tal cûr di Udin, in vie Marcjât Vieri, là che lui al comedave dincj e al progjetave une Patrie furlane sfrancjade di ogni baronie e autonome, par no dî indipendente. Di fat, sot dal titul dal setemanâl, al veve fat meti, in grant, chel di bessôi che al è stât bandonât masse a la svelte par critichis cence mani di int cence cjâf. «Il fat che no podin tornâ a metisi in pins di bessôi, nol vûl dî che no podin ministrâsi di bessôi» al à sclarît pre Checo Placerean intant dal taramot.
Ma tornìn a cheste femine fuarte e delicade, inteligjente e discrete, che e à puartât te mafie de vite citadine dut l’incjant des monts e dal cîl de Cjargne. A Udin e à cognossût Marchi, che al vignive de Cine, e cul timp si son volûts e maridâts, ancje se la distance di etât e jere grande: lui patriarcje espert di mont e jê une rose frescje di prât.Ma si son capîts, rispietâts, volûts ben e completâts. Jê e à cjapade part de sgrimie di lui e lui si è morestât a contat cun jê. A son deventâts viei in relative salût e sintiment. Lui al è muart dal 1986, a 97 agns, e jê e stave rivant a 94, di finîju ai 2 di Dicembar. Cumò a polsin insiemi te pâs di Soclêf e cu la benedizion che Diu al da ai siei fameis fedêi.
I furlans a son debit cun Marie e cun Felix par vie de Patrie dal Friûl e di une vite lungje di testemoneance coerente di amôr di patrie, di libertât, di vite. Un amôr profont e fuart, cence sentimentalisims e cence gnaulariis. Un amôr fat di fadie, di progjets, di batais, di displasês, come chel di ducj i profetis e testemonis che Diu nus mande. Dal 1946, in Fevrâr, al jes il prin numar dal gjornâl autonomistic. Al durarà fint ai prins agns ’50, cuant che pre Bepo Marchet, l’alter ego di Marchi e il penâl plui brilant e spiçât dai autonomiscj, al srarissarà la sô colaborazion pai ricats di dutis lis fuarcis, politichis e religjosis. Come dutis lis robis artesanâls, al larà indenant come che al podarà e fin che al podarà.
Dal 1957 al 1965 lu à direzût Marie di Place. Di un trat di timp in ca, cu la stesse fedeltât e passion, ancje se cun mancul virtût e tun contest economic, politic e culturâl dut diferent, lu ai cjapât in man jo. E lu ai cjapât des mans di Felix e di Marie come che un fi al cjape des mans dai gjenitôrs une ereditât preziose. Parcè che lôr, di cuant che si sin intivâts la prime volte, mi àn tratât di fi e mi àn consegnât, come une relicuie, la testade dal sfuei e ancje dutis lis copiis jessudis fint in chel moment.
Prin di murî, in plene luciditât e serenitât, e à volût lassâmi il ritrat a vueli dal so om, par che o tegni vive la sô memorie e impiade la lum de libertât e de identitât furlane.
Il Signôr i à parût di no indalegrâ il lôr fogolâr cuntune creature, ma la lôr vite no je stade sterpe. Parcè che ogni bon furlan al po ritignîsi fi e erêt di cheste copie straordenarie e Marie e po tignîsi in bon de sô maternitât spirituâl.
(pre Antoni Beline, La Vita Cattolica dai 22 di Lui 2006) ❚


text:
70 AGNS DI PATRIE DAL FRIÛL - Un sfuei fenomenâl, une autentiche viole tal teren glaçât. 70 agns fa e nasseve «Patrie dal Friûl»
«E jere a pene finide la vuere, la seconde, inmò plui tragjiche e stupide de prime. Il Friûl al jere un grum di maseriis e un côl di miseriis. Po ben, tal moment de plui grande prostrazion e frustrazion, doi oms inteligjents e libars, inamorâts de lôr int e plens di buine volontât, a àn decidût di sperâ contra spem, “cuintri di ogni sperance” e, tal crût dal Invier dal 1946, in Fevrâr, a son vignûts fûr cul prin numar di un sfuei fenomenâl, une autentiche viole tal teren glaçât.» (pre Toni Beline)
Il prin di chescj doi oms al è Feliç Marchi, dentist di Udin: radicâl e anarchic, antifassist visserâl, schedât tal Caselari politic talian tant che «Anarchico, Pericoloso»: om cun lidrîs profondis e di grande risolutece. Marchi al à la idee di un gjornâl che al feveli di un Friûl autonom e in lenghe furlane. Ma no dome: al veve ancje di jessi un sfuei che al fos model linguistic di “biel furlan”. Al è lui che si cjape l’impegn economic di editâ un gjornâl che, setemanâl, al veve di costâ no pôc, massime in chê volte.
Cun idee (e mieçs) in man, cumò i coventave chel che le metès in vore. Marchi al va di pre Josef Marchet, e cussì al sucêt un incuintri che nissun nol varès mai imagjinât: un anarchic che si met tes mans di un predi e un predi che si lasse menâ pe man di un anarchic. Marchet al conte cussì il lôr prin incuintri: «Mi si è presentât su la puarte un toc di om, cuntune biele barbe blancje. Mi à someât di viodi un profete dal Vieri Testament. E mi à proponût di fâ il gjornâl. Jo o ai cirût di fâi capî lis dificoltâts, ma lui mes çoncjave une daûr chê altre, par intaiade. Mi diseve: “jo o soi il cjar armât che al sdrume e lui al sarà chel che al fasarà sù”».
E cussì, ai 24 di Fevrâr dal 1946 al ven stampât il prin numar de Patrie dal Friûl, “Sfuei setemanâl indipendent”. Al coste 10 francs al numar, cun diretôr l’avocat Vitori Gasparet.
Il logo al mostre la acuile patriarcjâl e la scrite “di bessôi”. Lelo Cjanton lu cjape in man dal 1948, cun scjadince cuindisinâl, al 1953, cuant che e jentre di diretore Marie Del Fabro, femine di Felix Marchi, che lu firmarà fintremai al ultin numar de racuelte in mans dal so om, intal 1965. Di tant timp al è mensîl e nol à scjadince regolâr: si stente a cjatâ firmis di articui e di abonaments. L’ultin numar al puarte la scrite “sfuei dal Moviment Autonomist pe difese de minoranze celtiche dal ladin furlan”.
Il periodic al torne fûr ae fin dal 1978 cul titul “La Patrie dal Friûl”, par cuistions di atribuzion di proprietât dal non “Patrie dal Friûl”. Pre Antoni Beline lu firmarà fin al mês di Dicembar dal 1988. Dal 1990 lu dirêç Fidrì dai Ros e cualchi an dopo Zuanfrancesc Gubian. Dal 1999 la direzion e torne a Beline, che le manten fintremai ae muart, ai 22 di Avrîl dal 2007. Al cjape il so puest Dree Venier, che tal 2010 le lasse a Dree Valcic, par tornâ chest an. ❚
✒ Redazion


text:
Par no dismenteâ: lis mostris
Fintremai ai 3 di Lui, alì dal cine Odeon a Udin e je la mostre Kaos 76. La notte che cambiò il Friuli e, simpri fintremai ai 3 di Lui, a Vile Manin si pues lâ a viodi Memorie- Arte, immagini e parole del terremoto in Friuli. Dividude in siet sezions, e presente la memorie dal event, dal restaur, de ricostruzion, dal don, la memorie rielaborade e chê rivisitade.
Dilunc l’Istât, un grum di mostris e di incuintris ator pai paîs: a Glemone tal mês di Lui, te suaze dal Laboratori internazionâl de comunicazion, al centenâr di zovins che a rivin di dut il mont si fasarà vivi il cuarantenâl; in Avost a Forgjarie a rivaran tancj volontaris di in chê volte; sul finî dal an a Vençon e a Glemone studiôs a frontaran ancje Lis strategjiis par superâ il stress dopo la pôre daspò di un event catastrofic.
Cence dismenteâ il museu Tiere Motus di Vençon, li che la mostre sul taramot e je permanente. ❚
✒ Ant.Fri.


text:
Il “Jazz” in Friûl
Al è pardabon dificil cjatâ fûr lis primis olmis dal jazz in Friûl.
Un gjenar cence timp come il jazz, che al cjape lis sôs lidrîs de musiche popolâr e in fuarce di tantis contaminazions, nol pues jessi insuazât intune date precise.
Ai confins dal Friûl, si pues fâ il non dal triestin Lelio Luttazzi come un dai prins che al à slargjade cheste musiche cussì svariade a nivel internazionâl, come che al è stât pe sô grande cariere.
A partî dai agns Sessante, se no prime, il jazz furlan si fâs sintî simpri plui intes ostariis e tes baleris, in gracie di tante zoventût che oltri ae nestre musiche popolâr, si inzegne intal swing, tal fox-trot, tal boogie woogie e in altris balabilis.
I agns Otante e Novante a marchin la jentrade definitive dal jazz in Friûl, in fuarce di tancj musiciscj che a si son dedicâts par intîr a cheste forme di art, dispès miscliçade cui elements musicâi de nestre culture.
Vuê o vin cetantis realtâts, tra grups, associazions, locâi che a programin rassegnis e seradis jazz in Friûl.
Jenfri lis plui impuartantis, o ricuardìn la ativitât conciertistiche dal Bar Caucigh di Udin, dal circul culturâl Controtempo, di Euritmica, dal Circul dal Jazz Theolinious Monk, dal FVG Gospel Choir e di tancj altris, ducj o cuasi tirâts dongje dal coletîf Jazz FVG.
Cence dismenteâ il fat che tancj musiciscj jazz di nomee internazionâl a vegnin a regjistrâ il lôr disc a Cjavalì, intai studis di Artesuono, direzûts di Sefano Amerio, un inzegnîr dal sun tra i plui amirâts a nivel mondiâl. ❚ ✒ A.S.


text:
DI SCJAS IN SCJAS: I TARAMOTS INTE STORIE FURLANE. 1278 – 1279: i trê scjas
E chest colp a son trê lis patafadis in pôc plui di un an: si tache ai siet di Avrîl dal ‘78 e si finìs ai vincjecuatri di Avrîl dal ‘79: tal mieç il vincjecinc di Zenâr, cuasi un avertiment, par no dismenteâsi e tignîsi pronts al piês. Une sdrondenade plui fuarte e crude di chês altris. An di passion e di pôre vie par dute le Patrie duncje, regjistrât di tancj autôrs impuartantons, no dome furlans, tant che Antoni Muratori, Francesc di Manzan (1858), e soredut la Croniche di Julian, une opare une vore interessante, che e passe sot il non di Annales Foroiulienses, là che si contin i fats plui memorabii in Friûl dal 1252 al 1315, cu la zonte des notis di Pieri Passarin (dal 1343 al 1364) che cun dute la solenitât monastiche scrite par latin, che ancje in lenghe furlane e manten la sô dramaticitât fuarte, sunant cussì: «intal an dal Signôr 1279, une setemane prime che al finìs il mês di Avrîl, inte fieste di Sant Zorç, prime sul imbrunî e po dopo, pe seconde volte, intal cûr de gnot, cuant che i fradis a cjantin madins, al fo un taramot cussì grant che diviers cjistiei a colarin e a forin tancj a murî».
Zuan Francesc Palladi dai Ulîfs, intes sôs storiis dal Friûl (1660), nus ricuarde ancje lui che chest colp al puartà dams une vore impuartants, sì che la basiliche za riviodude dal progjet di Popon e fo cuasi dal dut sdrumade par tiere. Ancjemò une volte un simbul fuart di fede e di identitât cjapât di smire dal Orcul, come che nus conferme Jacopo Valvason di Manià, inte sô famose Descrizion dal 1568. Informazion golose di chest taramot si cjatile ancje tal catapan di Cjavalì, là che si conte di un ciert Narducius de Cabalicco che al domande ae glesie di Sant Leonart novante liris di monede, dant in fede tant che pegn cinc cjamps di arâ, un patrimoni, «ut reparet ruinam factam a terremotu in sui aedibus funditus destructis», ven a stâi par meti man aes sôs cjasis dal dut slacadis intun grum di rudinaçs. Mi pâr di viodilu Narducius, Nardin par furlan, che al impegne dut ce che al à devant di un nodâr di Udin, innomenât Sâr Fidrì, par tirâ sù la cjase, par no dismenteâsi de lidrîs plantade plui tal cûr che no inte tiere. Al met sul plat une fortune pûr di garantîsi di podê restaurâ il cuviert dai siei vons, par se e pe sô famee. E cuissà mai ce tancj come lui, che di râr la storie nus consegne, e i lôr nons a scuegnin jessi sgarfâts fûr dai documents che nus contin de int comun, come nô, che no si è pierdude di coraç, che à vude la fuarce di crodi e di resisti. Magari ancje plui dai sorestants.
Chei che a àn fat come il patriarcje di chel moment, Raimont Torian (1273-1299), di divignince milanese, che al scjampe vie in Langobardie, a Lodi, bandonant il Friûl par ducj i doi chescj agns, forsit pensant che l’Orcolat nol varès tant gradît un Princip talianot. E par sei sclets, nol fâs propit une biele figure cu la sô int, che il pastôr al varès di viodi des sôs pioris propit intal moment di pericul plui grant, cence bandonâlis inte bocje dal lôf. Tal 1279, i apalts dai dazis di Glemone, de Scluse e di Tumieç a forin concedûts a marcjadants di Florence, che a cjapin cjase ancje a Udin, Cividât, Acuilee, Sant Denêl, Sant Vît, Pordenon.
Cheste e sarès une ocasion interessante di ricercje, une strade gnove e mai prime tant sperimentade dai storics, par lâ a cjatâ fûr cronichis e notis scritis di lôr, dal sigûr testemonis di chês zornadis, marcant su cualchi pergamene o cjarte di un tacuin sugjestions e pinsîrs che a podaressin jessi une vore interessants par ricostruî la vite cuotidiane di chei dîs. Fadie e fuarce. Fin tal 1301, cuant che un altri scjas trement al screarà il secul XIV: un colp sul fâsi de albade, un altri tor des trê dal dopodimisdì e l’ultin a ore di jespui. A Cividât taramot e tampieste, cun grignei grancj tant che ûfs di gjaline. Come une rabiose sentence a preparâ il stomi par chel annus horribilis, il 1348, là che vuere, peste, taramot e fam insiemi si daran la man al galop vie pes contradis de nestre Patrie. Ma cheste storie le contarìn la prossime volte. ❚
✒ Agnul Floramo


text:
(L)INT FURLANE. Il zûc di lodui dal risultât eletorâl
✽✽ O varessin di cjalâ cheste tornade eletorâl cun distac, in mancjance di listis autonomistis o inschiriadis sul front identitari: ai eletôrs furlans ur mancjave cualsisedi pont di riferiment. O scugnìn ancje in cheste ocasion ribati cun fuarce che nissun partît, moviment o leghe talians a puedin rapresentâ i interès e lis aspirazions dal nestri popul.
✽✽ Cui che al deleghe i propris bisugns, che al met il so futûr intes mans di chescj siôrs e sioris, al fâs un dopli erôr: nol à a cûr i propris interès e si fide, dispès fasintsi scût de ideologjie, di une classe politiche locâl dal dut dipendente di chê romane.
Mi somein chei tifôs che, armâts di bandieris e di cocardis tricolôrs, a àn jempladis bar e ostariis pai europeans di balon, sgosantsi par une nazionâl che nus aparten dome “in maniere istituzionâl”, scuvierzintsi sfolmenâts patriots dal balon, fale dopo tornâ, magari blestemant, ae realtât dure de vite cuotidiane, segnade des sieltis centralistis simpri plui pesantis.
Il vôt pal sindic de proprie comunitât al scugnarès in dut câs metisi sul limit di cheste situazion parcè che, a ben che cuasi simpri condizionât de presince dai partîts, al rapresente vuê la uniche forme restade di democrazie direte. Chi però e va fate une distinzion tra comuns, escorporant des analisis chei che a son lâts ae balotazion.
✽✽ Intal câs dai elets al prin turni, o notìn une riduzion drastiche, a pet dal precedent confuartant di cinc agns indaûr, des listis che a àn il non – o almancul une part - par furlan. Intal comun di Cjas un Nert e Cas (che e à pierdût) e a Sauris Realizhare: un zûc di peraulis fra talian e sauran.
Un segnâl? O spietìn il neu elets e lis lôr zontis ae prove des Uti, de adesion o mancul ae Assemblee de comunitât linguistiche furlane, al rapuart insume che a volaran creâ cun chês comunitâts che a son daûr a movisi sul canâl identitari.
O rivìn a Pordenon e Triest, cetant significativis sul plan politic regjonâl se apont o resonassin daûr de logjiche dai partîts talians. Cun cheste vision des robis, al è ciert che lis vitoriis di Di Piazza e di Ciriani a spesis di Cosolini e Giust a segnin une sdramassadone pe Serracchiani e ancje par Bolzonello. Politics seris e coerents a varessin di vê za dadis lis dimissions. Ma, se a punîju e je stade propit la paronance di podê dimostrade in chescj timps, figurìnsi se a compiran un mot cussì nobil!
Par nô, autonomiscj simpri plui convints devant dal decjadiment dal stât centralist, ce cambial? Propit nuie.
✽✽ A Triest, inte lote eterne tra grups di interès su lis risorsis statâls, al è stât sostituît dome il gjestôr; a Pordenon, l’as cul Venit si rinfuarce: e nas une linie “maritime” veneziane, targade TS–PN, che di chê ancjemò une volte il Friûl al rapresente la campagne di disfrutâ e di emargjinâ.
Dôs ultimis considerazions. La prime sul pês dai partîts tradizionâi che a mantegnin ancjemò une lôr fuarce: nol sarà facil e nancje automatic, par une gnove formazion autonomiste, il lôr ridimensionament. Il vôt a Tarcint lu dimostre: Walter Tomada al veve dutis lis carateristis par podê jessi elet in alternative, ma la “vecje politiche” e à vude la miôr.
✽✽ La seconde e je forsit chê plui impuartante: a son falîts in maniere misare i referendums pe union dai Comuns. Ancje chi, lis dimissions dal assessôr Panontin a saressin dovudis, viodût il so impegn, ancje finanziari, in chest sens.
Cuant che ai citadins tu ur dâs la pussibilitât di esprimi la proprie volontât a pet des riformis istituzionâls, il risultât al va inte direzion opueste a chê sielte e imponude de zonte Serracchiani.
Ce fin varessino fatis lis Uti, la riforme sanitarie, il disfasiment des Provinciis se il popul al ves podût dî la sô? ❚
✒ Dree Valcic


text:
Marie, diretore di gjornâl in Friûl plui di 60 agns fa
Imagjinaitsi une femine zovine, cumò si disarès une frute, ma i tiermins a mudin di significât tal timp; tai agns Trente dal secul stât, nassude tal ‘13, e jere za une femine, zovine tant che si vûl, ma pronte par lavorâ. Che po al voleve dî lâ a servî: la marche di fabriche pes feminis furlanis e cjargnelis di chê volte, salacor tant che la assistente di famee pes ucrainis di cumò. E vîf tun biel paîs de Cjargne, Midias, biel in chê volte come cumò; ancje se, cjalantlu cui voi di vuê, o olmaressin mancul bosc, plui prâts e nemâi, plui int. Ma la int e à di sostentâsi e cul biel no si passisi e alore si è libaris di scugnî lâ.
Imagjinaitsi duncje Maria Del Fabro, o Maria di Plaça come che le clamin in paîs, a servî a Udin li di un om che al è un biel sogjet. Al podarès vivi cuiet fasint il dentist o odontotecnic ma nol è mût di bonâlu: al è un di chei socialiscj libertaris che a vuelin la rivoluzion sociâl e che a crodin che la liberazion e à di valê ancje par un piçul popul tal mieç de Europe: il popul furlan. E intant che la pratiche cul biel titul «Felice Marchi. Anarchico. Pericoloso» si ingruesse tai uficis des poliziis fassistis, che ogni volte che al rive a Udin cualchi alt papavar dal regjim lu puartin par un pâr di dîs in galere, che cuant che si à di esponi il tricolôr lui si refude e al ven menaçât, jê e sint di volê simpri plui ben a chel om, no plui a chel che i da lavôr. Che al devente il so di om ancje se par tant timp no si maridin: maridâsi e je une convenzion borghese, une cjarte dal Stât.
Imagjinaitsi cheste fantate, cence une istruzion formâl, ma tant inteligjente e svelte, che e compagne so om te fondazion di un gjornâl che al reste te storie de lenghe furlane e dal Friûl: Patrie dal Friûl; prime e lavore te part aministrative distributive po ancje, in gracie de capacitât di osservazion e dal studi, tal lavôr redazionâl, cence paraltri comparî mai tes “firmis” dal gjornâl.
Ma a un ciert pont, cuant che une part impuartante de redazion e ancje il diretôr a molin, e je jê che e devente diretore, dal Setembar dal 1953 fin ae fin dal gjornâl, tal 1965. Par dî la veretât e veve za tacât tal 1952 cul Cjavedâl, un gjornâl no alternatîf ae Patrie ma segnâl de insodisfazion di Felix e di Marie pe impostazion “culturaliste” di cheste.
Imagjinaitsi une femine tun ambient di int ancje anticonformiste ma dome masculin, par no dî maschilist, e cun dut achel e rive benon a fâsi rispietâ; alore, ma ancje vuê, la presince feminine tal ambient autonomist o nazionalitari (o ce che o volês) e jere, e je, une vore scjarse e la mancjade incorporazion de sensibilitât e dal savê feminin inte pratiche politiche e culturâl coletive e je un segnâl sigûr di faliment. Jê e je une impuartante ecezion. Cun di plui jessi diretore di un gjornâl politic, in chê ete, no mi somee une robe tant comune; che no vegni valorizade nancje dai “studis des e su lis feminis” al è pôc comprensibil.
Imagjinantsi dut chest (e si podarès continuâ) mi somee clare la reson, miôr, lis tantis resons par invidâ a ricuardâ, a dîs agns de muart, cun agrât e afiet cheste piçule cjargnele, elegante e fuarte esploradore di un gnûf protagonisim feminin furlan. ❚
✒ Donato Toffoli


text:
Cuintri
des previsions de vilie, il gnûf president de Romanie al è Klaus
Iohannis, segretari dal Partît Liberâl Nazionâl e sindic de citât
di Hermannstadt
/ Sibiu. Intal secont turni des presidenziâls, che si è tignût
domenie ai 16 di Novembar, Iohannis al à batût il rapresentant dal
Partît Sociâl Democratic e prin ministri Victor Ponta. Intal prin
turni Ponta al veve cjapât uns 40% dai vôts, cuintri dal 30% dal so
aversari. A ribaltâ la situazion e je stade la partecipazion une
vore alte che si à vude intal secont turni adun cul vôt dai rumens
intal forest, rabiâts par vie che intal prin turni dispès no vevin
podût votâ. Tra lis novitâts di chestis elezions, si à ancje il
fat che Iohannis al parten ae minorance todescje che di secui e vîf
in Transilvanie. Intune campagne eletorâl là che la lote cuintri de
coruzion e jere un dai temis centrâi, Iohannis si à zuiât ben
ancje la cjarte de sô comunitât di divignince che e gjolt di une
innomine di eficience e di onestât.
Font:
Balkan
Insight,
17/11/14


text:
Il
tribunâl superiôr di justizie de Catalogne al à decidût di rinviâ
a judizi l’ex president dal guvier catalan Artur Mas, la ex
presidente vicjarie Joana Ortega e la ex assessore pe istruzion Irene
Rigau cu la acuse di disubidience e abûs aministratîf. Il
riferiment al è al referendum pe indipendence de Catalogne dai 9 di
Novembar cuant che, daûr de acuse, i trê rapresentants dal guvier
catalan a varessin tignût un compuartament di colaborazion ative cui
organizadôrs de consultazion. La decision e je stade cjapade cun
sodisfazion dai rapresentants de diestre spagnoliste, intant che pal
front indipendentist al è vergognôs che si calcoli di delit permeti
ai citadins di esprimi la lôr opinion.
La
ofensive cuintri dal indipendentisim catalan e à però ancje altris
musis. Un cuotidian digjitâl al à publicât il contignût di une
serie di intercetazions telefonichis jenfri il ministri pal interni
spagnûl Jorge Fernández Díaz e il diretôr dal ufici anticoruzion
de Catalogne, Daniel de Alfonso, là che i doi a concuardavin di
doprâ parts selezionadis de polizie e fonts neris par costruî
acusis cuintri dai dirigjents de aree indipendentiste catalane.
L’intindiment di fat nol jere chel di cirî provis par inchiestis
saldis, ma di fâ saltâ fûr su la stampe informazions verosimilis
che a colpissin la credibilitât publiche di chescj personaçs
politics. Cheste operazion e sarès tacade ancjemò intal 2012 e,
daûr di ce che al ven fûr des intercetazions, e sarès stade
cognossude ancje dal prin ministri spagnûl Mariano Rajoy.
Font:
El
País,
22
e 28/06/16;
VilaWeb, 28/06/16


text:
La
organizazion Xunta pola Defensa de la Llingua Asturiana e à domandât
al guvier dal principât des Asturiis che inte leç di riforme dal
setôr public che al è pront par fâ buine si ledi a incressi la
cuantitât e la cualitât de presince de lenghe asturiane inte RTPA o
sei la radiotelevision publiche des Asturiis. Cundut che une des
finalitâts de RTPA e sedi propit chê de promozion e dal ûs dal
asturian, in dì di vuê cheste lenghe e je presinte sì e no intal
5% de programazion televisive e intal 2% di chê radiofoniche, intant
che su la sezion web al è come se no fos. Si domande duncje che inte
riforme dal setôr che l’esecutîf al è daûr a inviâ si previodi
une incressite significative de presince dal asturian inte
radiotelevision publiche, ma ancje inte sô cualitât. In particolâr
si lamente la mancjance dal ûs dal asturian intai programs pai
fruts, ta chei informatîfs e ta chei sportîfs.
Font:
Asturnews, 13/11/13


text:
LINGUA FRIULANA
LA CORTE COSTITUZIONALE
BOCCIA
IL GOVERNO MONTI
E RIPRISTINA
LA LEGALITA’ COSTITUZIONALE!
Anche per la Consulta
i friulani non sono
una minoranza di serie B !
---------
ERA IL
7 AGOSTO 2012
MINORANZE LINGUISTICHE: BOCCIATO DALLA CAMERA DEI DEPUTATI UN ORDINE DEL GIORNO CHE CHIEDEVA IL RIPRISTINO DELLA LEGALITA' COSTITUZIONALE
-----------
OGGI SIAMO IL
18 LUGLIO 2013
Sentence de Cort Costituzionâl
sul insegnament de lenghe
Il furlan al vâl il todesc
19.07.2013
La lenghe furlane e à la stesse dignitât di chê todescje, slovene e francese.
Chest il significât dal pronunziament de Cort Costituzionâl taliane che e à dât il so parê sul ricors de Regjon Friûl-Vignesie Julie a rivuart de spending review dal guvier Monti dulà che e imponeve par lis scuelis de minorance furlane di nô aplicâ lis deroghis sul numar di scuelârs par vê un dirigjent che invezit a vevin lis minorancis di lenghe foreste, come chê todescje e chê slovene.
«E je stade fate justizie cuintri une discriminazion di no crodi», al comente Vielm Cisilin, diretôr de Arlef, l’Agjenzie regjonâl pe lenghe furlane. (…)
------------
E chest il
Comunicât stampe
del
COMITÂT 482
Anche per la Consulta
i friulani
non sono una minoranza di serie B
Con la sentenza numero 215, depositata il 18 luglio, la Corte Costituzionale è finalmente intervenuta sull’articolo 19, comma 5, del decreto legge n. 98 del 6 luglio 2011 (decreto legge sulla revisione della spesa pubblica) chiarendo a quanti ancora non l’avessero capito che la comunità di lingua friulana è una delle minoranze linguistiche storiche riconosciute dalla Repubblica italiana la cui tutela discende direttamente dall’articolo 6 della Costituzione e non una minoranza di serie B.
Da dove nasceva la questione? In pratica, intervenendo in materia di “razionalizzazione della spesa relativa all’organizzazione scolastica”, l’allora Governo Monti aveva deciso di ridurre l’interpretazione del concetto di “aree geografiche caratterizzate da specificità linguistiche” a quello di aree “nelle quali siano presenti minoranze di lingua madre straniera”.
Un intervento apparentemente di natura tecnica, ma che nelle sostanza introduceva un’aberrazione linguistica, storica e giuridica che creava minoranze linguistiche di serie A (quelle “di lingua madre straniera”) e di serie B (quelle che la Relazione Tecnica che accompagnava il decreto legge definiva, in spregio alla legge statale 482/99, dei “particolari dialetti” tra cui citava esplicitamente “il friulano, l’occitano e il sardo”).
In occasione della conversione in legge di tale decreto avevamo invitato l’Amministrazione regionale del Friuli – Venezia Giulia a intervenire presso la Corte Costituzionale se il Governo italiano non avesse cancellato tale aberrazione e oggi, a poco più di un anno di distanza, possiamo leggere la sentenza della Consulta che così recita “La norma impugnata attribuisce alla definizione di «aree geografiche caratterizzate da specificità linguistiche» una portata indiscutibilmente limitativa […] infatti, nel conferire a tale previsione il significato di aree «nelle quali siano presenti minoranze di lingua madre straniera», il legislatore statale determina una rilevante contrazione dell’àmbito applicativo della precedente disposizione […] la qual cosa determina una non giustificata discriminazione della lingua e della comunità friulana.”
Il concetto ci sembra abbastanza chiaro e ci auguriamo possa evitare nuovi episodi di discriminazione nei confronti dei friulani (ma anche dei sardi, degli occitani, ecc.).
Non possiamo però non chiederci come sia possibile che, in un paese che si definisce civile e democratico, ci si trovi ancora a dover ricorrere alla Corte Costituzionale per affermare quelle che dovrebbero essere ormai delle ovvietà.
Il problema è purtroppo molto più profondo e infatti, a oltre un decennio dalla sua approvazione, non solo buona parte di quanto previsto dalla legge 482/99 sulla tutela delle minoranze linguistiche rimane lettera morta, ma i suoi stessi principi di base continuano ad essere ignorati da molti politici, amministratori, funzionari e anche giornalisti italiani.
C’è allora da chiedersi quando la Repubblica italiana riuscirà davvero a riconoscere pienamente la propria diversità linguistica e nazionale? A tale domanda però, neppure la Consulta può dare una risposta.
Udine, 19 luglio 2013
Il portavoce del Comitato 482
Carlo Puppo
------------
William Cisilino
No plasarà par nuie a chei dal Fatto quotidiano, che îr a àn criticât la Presidente de Regjon, Debora Serracchiani, par vê metût in vore, cuntun finanziament di pueste, la leç sul insegnament de lenghe furlane. No i larà jù dal sigûr nancje a chei radical-chic che a cjapin sù firmis par il Tibet e par il quechua, ma co a sintin a fevelâ di furlan ur ven la utriarie. Soredut, e sarà une brute gnove par cierts politics che no tu ti visis une-robe-une che a vedin fat te lôr cariere, ma a vegnin fûr come i cais cuant che al plôf, ogni volte che si presente la ocasion par dâ cuintri a la marilenghe.
O tabai de Sentence pene dade fûr de Cort costituzionâl in mert ae tutele de lenghe furlane. In pocjis peraulis, seont la Consulte, nol è permetût, nancje par resons di “spending review”, di limitâ i dirits de lenghis minoritariis. E il Stât, vintlu fat cuntun dai innomenâts decrets-Monti dal 2012, al à determinât “une no justificade discriminazion de lenghe e de comunitât furlane”. In sumis, al esist un judiç no dome a Berlin, ma ancje a Rome, parafrasant Bertolt Brecht.
La vicende, cemût che e je nassude, e je un pessim esempli di comedie ae taliane. E je lade cussì: a di un ciert pont si veve di rideterminâ par leç il numar minim di arlêfs par fâ restâ in pîts un istitût scolastic. Naturalmentri, pes zonis di minorance, al coventave previodi des deroghis, propit pe specificitât di chescj teritoris. E cussì al è stât fat. Ma dopo si son nacuarts che ta cheste forme no si sparagnave vonde, e alore a àn inventade, justeapont, la “soluzione all’italiana”, ven a stâi che sì, si pues derogâ a lis normis gjenerâls, ma dome se si è une minorance “di lenghe foreste”. E te relazion ae leç, il funzionari roman di turno, al à scrit che al va ben cussì, ancje parcè che il furlan al è un “dialet” e no une “lenghe”, in barbe a dute la legjislazion – europeane, taliane e regjonâl – di tutele. Par furtune, la Cort nus à dimostrât che a falin chei che a sostegnin che “al furlan no i coventin leçs”.
E vignìn a la morâl, che e je dople.
Prin: si à di cjapâ at, magari cussì no, che di timp incà la classe dirigjente taliane e je daûr, cu la scuse de crisi, a presentâ dutis lis piês debolecis di un Stât nazionalist; e je daûr a considerâ lis lenghis “altris” presintis di secui intal Paîs “malerba da sradicare”, come subit daspò des anessions dal 1861 e dal 1866. E al è massime in gracie de Costituzion e des leçs fatis buinis tai agns ’90 – voludis a fuart dai furlans – se o podìn inmò difindisi.
Secont: a Rome, tai uficis ministeriâi, no àn capît, no capissin e no capiran mai adimplen chês che a son lis esigjencis in teme di istruzion tes lenghis minoritariis pe nestre Regjon. E alore ce spietìno, cuntun decret atuatîf dal Statût di Autonomie – come che e à sugjerît simpri la Cort costituzionâl te sentence dal 2009 – di domandâ cheste competence al Stât? La propueste e je za in Comission paritetiche di 4 agns incà. Ce fin aie fat? I furlans a pratindin une rispueste.
Dal Blog di William Cisilino


text:
Tra i ponts
dal program di guvier 2011 – 2015 de Irlande dal Nord si à ancje
un plan strategjic pe lenghe irlandese. Par svilupâlu il ministeri
pe culture, pes arts e pal timp libar al à metût jù un stampon di
document che al sarà cumò puartât ae atenzion dai citadins, des
organizazions e des istituzions par che a puedin dî la lôr su la
propueste. Tra i obietîfs dal plan strategjic si à chel di incressi
il numar di fameis che a sielzin pai lôr fîs l’insegnament intune
scuele cul gaelic tant che lenghe veicolâr, facilitâ l’acès ai
mieçs di comunicazion par irlandês e svilupâ la presince di cheste
lenghe intai servizis publics. I intervents programâts a pontin
ancje a judâ la trasmission de lenghe in famee e il so ûs intal
setôr economic, incressi il status e lis garanziis legjislativis pal
irlandês. Citadins e organizazions a varan cumò la pussibilitât di
dî la lôr sul document dentri dai 27 di Novembar.
Font:
Gaelport, 16/10/12


text:
Il Parlament catalan al à dât il so parê positîf ae iniziative popolâr par davuelzi un referendum uficiâl su la indipendence in gracie dal vôt dai partîts nazionaliscj catalans (CiU, ERC e ICV-EUiA). Chest passaç al permet cumò ai promotôrs di inviâ une racuelte di firmis par che il Parlament si dedi dongje par votâ pe convocazion di un referendum su la indipendence de Catalogne. Par rivâ a di un tant si varan sîs mês di timp par tirâ sù 220 mil firmis. I socialiscj e i popolârs a àn fat savê che a domandaran un pronunciament al Consei pes garanziis statutariis. Chest ricors, duncje, al podarès ritardâ la partence de iniziative. Par ERC si à cjapât la strade che e puartarà drete al davuelziment dal referendum, ma CiU e ricuarde che cence de autorizazion statâl dut al riscje di lâ sù pai stecs.
Font: VilaWeb, 09/06/10


text:
Parcè la SSTeF
In dì di vuê il disvilup de culture furlane e de lenghe furlane al pues dâsi dome se i aspiets plui impuartants de modernitât, tant a dî lis siencis, a vegnin doprâts par furlan. Ancje se in tal mont la comunicazion sientifiche si le fâs par inglês, par dut l’insegnament e la realizazion des siencis e des tecnologjiis a vegnin puartâts indenant intes lenghis nazionâls. Cun cheste convinzion e je nassude la SSTeF, associazion indipendente che riunìs ricercjadôrs, studiôs e professioniscj di diviers setôrs sientifics e tecnologjics, che àn a cûr l’incressite de culture e de lenghe furlanis.
Lis finalitâts de SSTeF a son chês di promovi e disvilupâ la ricercje, la cognossince e la divulgazion sientifiche e tecnologjiche doprant la lenghe furlane. La SSTeF e sosten dutis lis iniziativis che àn a ce fâ cu la informatizazion de lenghe furlane; e puarte indenant iniziativis par studiâ, difindi e promovi la biodiviersitât in Friûl; e sosten la publicazion di libris sientifics par furlan e la lôr traduzion par inglês; e met a disposizion borsis di studi par ricercjadôrs che si impegnin a publicâ i risultâts des lôr ricercjis ancje par furlan; e ten rapuarts cun lis istituzions e lis aziendis che in Friûl a lavorin inte ricercje sientifiche e tecnologjiche.
Il president
Marzi di Strassolt
Ativitâts
Lis ativitâts di ricercje e di divulgazion sientifiche de SSTeF a son metudis in vore prin di dut in Friûl, ma a vegnin sostignudis ancje ativitâts ator pal mont. A rivuardin i principâi setôrs sientifics dissiplinârs:
- siencis esatis (matematiche, informatiche, fisiche, statistiche e v.i.)
- siencis de nature (chimiche, biologjie, gjeologje, psicologjie e v.i.)
- siencis de salût (medisine, veterinarie, farmacie e v.i.)
- siencis tecnologjichis (inzegnerie, tecnologjiis agroalimentârs, architeture e v.i.)
- siencis economichis, sociâls e umanis indulà che si dopre il metodi sientific (economie teoriche, economie aziendâl, economie di imprese, sociologjie, linguistiche, antropologjie, archeologjie, siencis juridichis e v.i.)
- gjornalisim sientific
La SSTeF e publiche il Gjornâl Furlan des Siencis / Friulian Journal of Science, gjornâl sientific in lenghe furlane e inglese indulà che vegnin publicâts lavôrs origjinâi di ricercje e di divulgazion su lis dissiplinis sientifichis e tecnologjichis plui avanzadis. Ducj i articui a son a disposizion in version bilengâl furlan-inglês.
Ogni an la SSTeF e ten un Congrès là che i siei associâts a presentin i lôr lavôrs di ricercje plui significatîfs.


text:
La
ministre nordirlandese pe culture Carál Ní Chuilín e à presentât
il stampon de leç su la lenghe gaeliche e e à inviât la
consultazion publiche sul test che e restarà vierte par dodis
setemanis. La leç su la lenghe irlandese e je previodude dai
acuardis di pâs pe Irlande dal Nord, ma a distance di agns e reste
ancjemò di aprovâ par vie de oposizion dai partîts unioniscj che,
ancje cheste volte, a àn fat savê che a fasaran di dut par blocâle.
Cun di fat, par agns a dilunc, la cuistion de lenghe e je stade
vivude tant che une part dal conflit jenfri republicans irlandês e
unioniscj, ancje se a planc la situazion e je daûr a cambiâ. In dì
di vuê il 4% de popolazion de Irlande dal Nord al è in stât di
fevelâ ben par gaelic, intant che uns 10% al declare di vê une
cualchi competence ta cheste lenghe. E, se e je vere che il 55% de
popolazion nordirlandese al declare di no vê intenzion di imparâ
l’irlandês, il 54% al crôt che al sedi just che i servizis
publics a sedin disponibii ancje par gaelic par cui che al à miôr o
al à gust di doprâ cheste lenghe.
Font:
BBC,
10/02/15


text:
Inte republiche di Moldova un tribunâl al à condanât un ex alt funzionari dal guvier, Anatol Plugaru, par vie di declarazions sui rom che a son stadis judicadis di stamp razist. L’om al è stât condanât a scusâsi pes sôs afermazions e a fâlu inte stesse suaze là che lis veve fatis, ven a dî une conference stampe. E je la prime volte che in Moldova si condane cualchidun par ofesis cuintri dai membris di cheste comunitât e si lu oblee a domandâ scuse pes sôs peraulis. Daûr dai dâts uficiâi inte republiche ex sovietiche a vivin 12 mil rom, ma lis stimis fatis dai ativiscj pai dirits umans a fevelin di almancul 140 mil personis: cheste diference e je leade al fat che la plui part dai rom no declarin la lôr partignince nazionâl par pôre di jessi discriminâts.
Font: RFE/RL, 13/01/12


text:
2008
Il 2008 al è un an bisest che al scomence di martars.
Tabele dai contignûts
Acjadiments[cambie | modifiche il codiç]
- 1 di Zenâr: Cipri e Malte a adotin l'Euro
- 19 di Fevrâr: Fidel Castro si dimet di president di Cube
- 2 di Lui: Íngrid Betancourt e altris 14 ostaçs de FARC a vegnin liberâts des fuarcis di sigurece de Colombie
- 7 di Avost: Russie e Georgje a scomencin une vuere te Ossezie dal Sud
- 8-24 di Avost: XXIX Olimpiadis a Pechin, Cine
- 5 di Novembar: il senatôr Barack Obama al è elet come il 44esim President dai Stâts Unîts di Americhe
- 25 di Novembar: in Groenlandie, un referendum pe incressite de autonomie de Danimarcje al oten il 75% dai vôts a favôr
Nassûts[cambie | modifiche il codiç]
Muarts[cambie | modifiche il codiç]
- 11 di Otubar: Jörg Haider, politic austriac (n. 1950)
Premis Nobel[cambie | modifiche il codiç]
- Pe midisine: Françoise Barré-Sinoussi, Harald zur Hausen, Luc Montagnier
- Pe fisiche: Makoto Kobayashi, Toshihide Maskawa, Yoichiro Nambu
- Pe leteradure: Jean-Marie Gustave Le Clézio
- Pe chimiche: Martin Chalfie, Osamu Shimomura, Roger Y. Tsien
- Pe pâs: Martti Ahtisaari
- Pe economie: Paul Krugman


text:
S
Il S (ese) al è il decim novesim segn dal alfabet furlan.
Storie[cambie | modifiche il codiç]
Significâts[cambie | modifiche il codiç]
- In chimiche al è il simbul dal solfar.
- In informatiche,   al è l'element HTML che al rapresente l'inizi di un test sbarât.
- In fisiche s al è doprât par indicâ une posizion o une distance, opûr al è il simbul de unitât Svedberg.
- Tes targhis des machinis al è il simbul internazionâl de Svezie.
- Inte metrologjie, s al è il simbul dal secont, S invezit al è il simbul dal Siemens, la unitât di misure pe condutance eletriche tal Sisteme internazionâl].
Simbui derivâts[cambie | modifiche il codiç]
- Ŝ, ŝ — S-circonflesse
- Ş, ş — S-cedilie
- Š, š — S-caron
- Ș, ș — S cun virgule sot (doprade inte lenghe rumene)
- ʂ — (doprât al Alfabet fonetic internazionâl par indicâ une fricative retroflesse mute)
- Ṡ, ṡ — (doprât inte vecje ortografie dal gaelic irlandês)
- Ṣ, ṣ — (doprât par trascrivi lis lenghis de Indie)
- Ṥ, ṥ
- Ṧ, ṧ
- Ṩ, ṩ
- Ƨ, ƨ — S par ledrôs (doprât intes trasliterazions de lenghe Zhuang)
- ſ — s lungje
- ʃ — Esh (doprât tal Alfabet fonetic internazionâl par indicâ une fricative postalveolâr mute)
- ∫, ∫ — il segn dal integrâl
- $ — il simbul dal dolar
- ß — la Eszett (o Scharfes s) de lenghe todescje


text:
M
Il M al è il decim tierç segn dal alfabet furlan.
Tabele dai contignûts
Storie[cambie | modifiche il codiç]
Il segn M al derive de letare dal alfabet fenici Mem, par vie dal grec alphabet Mu (M, u). La letare semitiche, probabilmentri, e rapresentave la aghe. Al è stât riscontrât che i semitics che lavoravin in Egjit cirche 2.000 agns p.d.C. cjaparin par la lôr lenghe un jeroglific par simbolizâ la aghe, doprât tal principi cul sun di \n\, par vie de letare egjizie, "n-t". Il stes segn al fo doprât par M in Semitic, parcè che la peraule che e significave "aghe" e scomençave cun chest sun.
Significâts[cambie | modifiche il codiç]
Fisiche[cambie | modifiche il codiç]
- m al è il simbul doprât par identificâ une masse
Matematiche[cambie | modifiche il codiç]
- M tai numars romans al indiche il numar 1000
Metrologjie[cambie | modifiche il codiç]
- m al è il simbul dal metri tal sisteme internazionâl
- M al è la abreviazion dal prefìs binari doprât in informatiche ch'al significhe 220 = 1.048.576
Traspuarts[cambie | modifiche il codiç]
- M al è la targhe automobilistiche internazionâl di Malte


text:
venerdì 18 aprile 2014
Ogni tant un cuc tal cîl
10 coments:
-
-
mandi Bepi
o ai let di gust e o spartìs a plen la tô idee di intardâsi a cjalâ la imensitât dal cîl. cun voi plens di curiositât: par svicinâ l’infinît a sfrancjâ sudizion. e dismeti lis fluscadis che nus rifilin tant che dormie.
no fidi l’ore che i fruts a vegnin sù un ticut, par menâju a passonâ di gnot, cuntun skywatcher. par no che a cjapin man cu la playstation.
passadôr
- 18/04/14, 13:03
-
-
Biele Bepi, ben ta me ignorance sui astris, o pensi che il cjala par ajar al sedi il plui biell e fasevul timp pierdut, nus staronge la dimension di trop piçui ca sin.Sa cjalassin lassu ancje i nestris sorestants forsit alc di bon saltaress fur Lussian.
- 19/04/14, 08:22
- nelodifeagne_51 ha detto...
-
Ma si, scjampin tes maravees da cîl par no deventâ mats
- 20/04/14, 12:58
-
-
Passadôr, Lussian, Nelo a mi fâs plasè savê che a son tancj altris contecurtârs ch'a cjalin adalt. Inalore o pensi ch'a nol sedi ancjemò dut pierdût. Graciis da Bepi
- 20/04/14, 16:05
-
-
Ae prosime lune, plene o vueite, inalore, ducj a cjalâ il cîl cuntun tai te man.
Le lune a é simpi chê par ducj ma seont dulá che si vîf e à un aspiet difarent
cuant che no jè taronde e plene. Di fat, da nô
un cuart di lune al é plui verticâl che in Sicilie o in Spagne ma si lais in Arabie Saudite
il cuart de lune al é ponet ae orizontâl e forsit di lì si puedarès dî che bielzà
prime de nestre e de lôr religjon, bielzà si adorave alcaltri parce che i astros no si viodin
compagns da une latitudin a chê altre. Dutcâs, chest articul sul cîl nus a fat sorepensâ al sogjet.
Sì , o dîs articul e no conte ma o sin achi jenfri di nô no dome par lei e scrivi ma ancje par
vê un tai in compagnie cirint di tignî sù 'ne lenghe che achi di cent agns si dîs che a sarà sparide.
O sin forsit i ultims dai furlans a podê cjalâ il cîl e po stâi ancje a cjantâlu passant par Cividât
che seont le cjançon, no é 'ne vile ma ne ponte di sitât, e che seont lis regulis chiste no è ne conte
ma ne ponte da cjantâ:-)
Ma o mi stoi domandant cemût che a puès sei le lune in Argjentine indulà che cumò al é l'atom
e tant che nô o nin viers l'istât, là jù e van viers l'unvier.
Che vedin il cuart de lune cul cûl in sù?
Jaio
- 23/04/14, 06:08
-
-
Jaio, pense che o ài vût la fortune di viodi il cuart di Lune in Egjit come sentade cu la Bielestele parsore come ta un zei. E a proposit di marilenghe, propri îr o ài vût câs di fevelâ cun tune siore a pene rivade dal'Argjentine, nassude in Italie e migrade cu la famee là vie a cic agns, cumò e je su la sessantine. Ben ti dîs ch'a fevele un furlan perfet, miôr dal gno, jessint che la famee a continuât a fevelà la marilenghe ancje là vie. Ma il biel al è che la fie, vincjedoi agns laureade a fevele ancje jê un furlan perfet, par di plui propri vuê cjaminant par Ivree, là che o vîf, o ài cjatât ben doi furlans e a vin fât une biele cjacarade par furlan. Inalore Jaio o pensi che a nol è dut pierdût ancjemò pe marilenghe. Bepi
- 23/04/14, 12:39
- Mario Sommarti ha detto...
-
Salve Bepi, Plasê di savêlu e fintramai di vioditi zontâ inmò alc di plui. Si disarès che i furlans e fevelin miôr le marilenghe cuant che a son tal forest, dutcâs se chest al é vêr a Buenos Aires, Udin al é deventât Malos Aires:-)
- 23/04/14, 14:17
- gelo stellato ha detto...
-
a mi, mi à fat vignî in ment Palomar di Calvino, cuant che al cjalave lis stelis cu la mape su zenoi... biele conte!
- 05/05/14, 12:29
-
-
Nuie mancul! Gelo jo a no sai a cui cal pensave Calvino cuant ch'al à sielt Palomar, ma o sai di sigûr che al Mont Palomar in Californie a si cjate un famôs osservatori astronomic; dome une coincidence? Bepi
- 06/05/14, 23:30
-
-
Jaio, a proposit di cul in su, chel dal osservadôr no chel da la Lune, il program Google Sky Map su di un smartphone o un tablet, a ti fâs viodi il cîl Austrâl stant cul cul in su in Friûl e ancje se al è nulât. A nol è come viodilu dal vîl, ma al è simpri miôr che no nuie. Bepi
- 06/05/14, 23:41


text:
Chest an intal mosaic une gnove sorprese...
Il mestri Renato Zoratto a scuele al spieghe ai fruts di cuinte cemût che si fâs un mosaic e al conte cemût che al è deventât mosaicist.
Si scusìn cu la cualitât no buine dal video, ma o sin ai prins tentatîfs.
Da rest, la robe plui impuartante e je chê che al dîs il mestri che o ringraziìn di cûr!
Scomencìn a lavorâ:
(il teme no lu spiìn ancjemò)
Indovine!
Ce puedial jessi il teme dal mosaic?
Scrîf la tô ipotesi intal coment. Firme cul to non (no il cognon) e la classe.


text:
Vision di filmâts par capî cjamps, plans e timps di durade des ripresis:
Vision dal film "Hugo" di Martin Scorsese, con Asa Butterfield, Chloë Moretz, Jude Law, Ben Kingsley, Sacha Baron Cohen, Christopher Lee
di
“La straordinaria invenzione di Hugo Cabret (The invention of Hugo Cabret)" romanç di Brian Selznick.
Viodìn
i Bula Bula e la pelicule cinematografiche dal libri de biblioteche: “C'era una volta il cinema” ed.Elle pag.5
I prins cine de storie:
Chest al è tra i dîs cines curts proietâts pe prime volte inte storie ai 28 di Dicembar dal 1895 dai fradis Lumière. E ven filmade la realtât. Viôt chi.
George Méliès i soi films e lis cjatadis di un ilusionist. Ricercje: Cui jerial George Mèliés? Preparazion di une schede di ricognossiment. Simpri intal post dal 27/1/13
Film curt di Georges Méliès. Viot chi
Cun ricercje des peraulis par furlan su claap.org (dizionari on-line)


text:
Il rock dal farc
(trascrizion dai fruts di classe 5)
Jo o soi un biel farc
o soi miôr di un luna-park!
......
tu tornarâs dute gnove!
Sâstu ce che jo ti dîs
di mangjâ un menevîts.
Jo e te o sin sot tiere
un grum di amôr e nuie vuere!
Cence di te, mê cjare frute,
la mê vite e je masse brute!
Cuant che o salti fûr dal prât
dal soreli o soi inceât
e lâ dentri il miò cjasâl
jo o cjanti miôr dal gjal!
Jo o soi un farc!
Jo o soi un farc!
Jo o soi un farc! Farc! Farc! Farc!
La cjançon di Berto Lôf
Berto Lôf a è chi la storie
dut il dì a fâ baldorie,
ma un cjan blanc di non Mosè
simpri sù le à cun te!
Berto Lôf! Berto Lôf!
Scjampe vie di corse...
Berto Lôf! Berto Lôf!
Mai nissun ti fermarà (forsi)!
Par morose une gjaline
che a je biele e birichine!
A je jê la tô fortune!
Jê ti puarte su la lune!
Au u u u u u! Au u u u u!
Berto Lôf! Berto Lôf!
Berto Lôf! Berto Lôf!


text:
Il Comitât consultîf dal Consei de Europe che al viôt de metude in vore de convenzion cuadri su la protezion des minorancis nazionâls al à invidât lis autoritâts de Irlande dal Nord a fâ buine cence altris ritarts une leç pe promozion dal gaelic irlandês. Al è zaromai di agns che si spiete une leç pal irlandês, previodude ancje dai acuardis di pâs, ma i partîts unioniscj a van dilunc a pidimentâ ogni tentatîf in proposit. Dongje de mancjance di une leç linguistiche, i ponts critics segnalâts a son la mancjance di volontât intal promovi il gaelic inte vite publiche, il tai pesant des risorsis pe lenghe e il plan di modifiche dai finanziaments pes organizazions che a lavorin pal irlandês.
Font: Gaelport, 17/01/12


text:
domenica 28 novembre 2010
mercoledì 24 novembre 2010
GNOGNOMOSTRE
Domenie ai 28 di Novembar, aes 17 li di Cjase Rinaldi Uarnèl a San Lurinç di Sedean (Vie Çorut,n. 1) e vignarà fate la scree de
mostre “I Gnognosaurs”.
E je une mostre sui personaçs li che si podaran viodi lis taulis origjinâls, i libris, i quadri “Gnognoboi”, cun di plui si podarà “fâ la foto cui Gnognosaurs” e disegnâ, insiemi cun Andrea Venier e Elisabetta Pittana, i Gnognos e tant altri.
mostre “I Gnognosaurs”.
E je une mostre sui personaçs li che si podaran viodi lis taulis origjinâls, i libris, i quadri “Gnognoboi”, cun di plui si podarà “fâ la foto cui Gnognosaurs” e disegnâ, insiemi cun Andrea Venier e Elisabetta Pittana, i Gnognos e tant altri.
Pubblicato da Lorele a 07:24 3 commenti:
domenica 21 novembre 2010
Classe 5° - informiti
Classe 5°Informiti e dopo rispuint a une di chestis domandis preparant une presentazion cun imagjinis e test.
Salve il file cul to non, cognon e il titul dal argoment tratât, inte cartele
Laboratori - classe 5 -...
Segnale lis tôs dificoltâts scrivint un coment che tu firmarâs cul to sorenon.
Dopre ancje cheste pagjine.
- Ce isal un computer? Lei chi e ancje chi.
- Ce isal l'hardware? Lei chi, chi e ancje chi.
- Ce isal un program? Lei chi e ancje chi.
- Ce isal un browser? Lei chi e chi (lis primis trê riis) e ancje chi
- Ce isal Internet? Lei chi e chi e ancje chi
- Ce isal un motôr di ricercje (motore di ricerca)? Lei chi e chi
Pubblicato da Lorele a 16:01 2 commenti:
Zuie cul computer
Classe 4°
Ce si clamial e ce funzion aial?
Cjale ben la robe che ti mostri e frache su la rispueste juste.
Intal ultin tu varâs une sorprese.
- Cheste e je la RAM. E je une memorie volatile che e covente par doprâ i programs. Se no si salve, però, si pierdin i dâts. Al è come scrivi sul savalon.
- E je une tastiere. No covente dome par bati lis letaris e i numars, ma ancje par altris impuartantis operazions.
- Cheste e je une schede mari. E permet la conesion di dutis lis parts principâls dal computer.
Pubblicato da Lorele a 08:57 Nessun commento:
Di açâl o di fier?
Classe tierce
Inte cartele Laboratori, cjate il file de tô presentazion.
Chi sot
- frache cul tast di drete su lis imagjinis di robis fatis cul açâl,
- copiilis
- incolilis (clic cul tast di drete) su la tô presentazion.
Pubblicato da Lorele a 08:14 Nessun commento:
mercoledì 17 novembre 2010
Gnognosaurs
interessante indagjin!
Cjale chi
e scuvierç ancje tu
ce che al sta sucedint
ator pal Friûl!
Pubblicato da Lorele a 14:27 3 commenti:
domenica 7 novembre 2010
classe 4°
Pe classe 4°.
- Cîr lis informazions che ti coventin, chi: Dentri dal computer
- copiilis
- incolilis su la tô presentazion;
- lei lis informazions trê voltis
- scancele dutis lis peraulis che no ti coventin e lasse dome lis peraulis clâf.
Pubblicato da Lorele a 09:36 4 commenti:
CLASSE 5°C
Misture lis letaris dal to non e dal to cognon e invente un sorenon di doprâ in Internet.
Intal coment scrîf il to sorenon.
Pubblicato da Lorele a 09:18 17 commenti:
mercoledì 3 novembre 2010
CLASSE TIERCE
Di ce isal fat il grati che o vin doprât?
Viôt chi.
Ce isal il metal clamât açâl?
Cemût si disie açâl par inglês?
Viôt chi.
Ce isal il metal clamât açâl?
Cemût si disie açâl par inglês?
Pubblicato da Lorele a 23:02 2 commenti:
Il sorenon
CLASSE 5°A
Intal coment met il to sorenon.
Pubblicato da Lorele a 07:26 36 commenti:
Dentri dal computer
Pubblicato da Lorele a 04:36 3 commenti:
Iscriviti a: Post (Atom)


text:
Di musiche no mi intint cuissà ce... ma pluitost che continuâ a stiçâ une polemiche su premis leteraris e funerâi de lenghe furlane, o preferìs impiâ la radio. E mi plâs che i Luna e un quarto di Muçane a Moena in Trentin a àn vinçût il premi dal public a Suns. Ma par fortune no je la uniche gnove buine che e drece une setemane grise che e à salutât Federico Tavan in viaç pe ultime volte su la sô nâf paziâl. Par dî la veretât e je une vôs che e zire za di cualchi timp in Rêt. O sin inmò te Basse Furlane... Fasint une ricercje svelte cun google si cjatin milante "reunion" ancje se in efiets no si son mai molâts... E cumò, dopo cualchi an che no sunavin insiemit (ultime volte che ju ai viodûts, un Premi Friûl di cualchi an za fa) ve che a son lôr stes a ametilu "E' molto semplice: ci è tornata la voglia di occuparci di noi e di suonare assieme. Un abbraccio a tutti!" a scrivin su la lôr gnove pagjine di Facebook che o podês visitâ fracant chi. Sì, al somee propit che i FLK a sedin tornâts... o forsit a stan pensant di tornâ... o forsit no... une robe e je però sigure: simpri su la pagjine Facebook a scrivin "Smentiamo. Qualunque cosa si dica di noi, smentiamo". E il misteri al continue...
Tiere dai Paris
La Biblioteche Vuarneriane di Sant Denêl e celebre il benefatôr che, regalant i siei libris ae sô comunitât, al à fat nassi une des bibliotechis civichis plui antighis di Europe. (fracait chi par lei un pocje di storie de nassite de biblioteche),
Di dut il program di Sabide ai 26 di Otubar (fracait chi par lei ducj i events), mi permet di segnalâ la presentazion de publicazion "La Profezie di Vuarneri", un libri ilustrât di Luigino Peressini, un dissegnadôr pardabon brâf e che al merte parcè che il so lavôr al è il risultât di abilitâts grafichis, ricercje storiche e sintesi. Chi o cjatais une pagjine Facebook cun diviersis sôs oparis.
Biele gnove pal cine e la musiche furlane! Il documentari "JNK-Oltri la ultime frontiere" di Marco D'Agostini, zovin regjist di Codroip, al je jentrât tal Babel Film Festival, un concors che al à partecipants di dut il mont e che si fâs in Sardegne-
Il docufilm al conte, midiant de vôs di Luca D'Angela, frontman dai JoNoKognos, la lôr trasfierte al Festival de musiche di minorance, ma ancje e soredut chê gjenerazion dai 30-40 agns. Par capî miôr il progjet us segnali la mê interviste che ur ai fat su la Patrie dal Friûl di Otubar, ma soredut us consei di lâ a viodi la proiezion che e sarà vinars ai 25 di Otubar propit a Codroip li dal cine Benois-DeCecco (fracait il link par plui info).
Al è avonde comun, magari cussì no, sintî discors che a palesin pocje cussience sedi di ce che e je la lenghe furlane (William Cisilino al fâs un biel intervent a proposit sul so blog) sedi di ce che e je la identitât furlane.
La cuistion si ingredee inmò di plui se si olse a fevelâ di todescs e slovens, in Friûl.
Jo stes o amet la mê ignorance su chestis realtâts che a son a pôcs km di nô: ce si staial a cjapâ la machine e di Udin lâ, par esempli, a Cividât_CividaledelFriuli_ForumIulii e ancje Čedad?
Po ben, alore mi soi cjapât sù e grazie a la amicizie cun Iole Namor o ai stât a cognossi la redazion dal Novi Matajur, il setemanâl dai Slovens de Provincie di Udin che al à sede propit a Čedad_Cividât_CividaledelFriuli_ForumIulii.
O ai podût capî, une volte di plui, che ce che al ten dispès distantis lis comunitâts no son i km, ma chei confins che la storie e la gjeografie a àn za butât jù, e che invezit a resistin tal cjâf des personis. Di fat, fevelant insiemit o vin podût ricognossi diviers aspiets che a son comuns: la resistence di bande di une cierte politiche (e no feveli di colôrs) a ricognossi lis diviersitâts, cuant che par agns e je stade dineade la realtât dai fats, zuiant su la piel de int e strumentalizant chestis tematichis.
Il Novi Matajur al è il setemanâl dai Slovens de Provincie di Udin e al conte des Valadis dal Nadison e no dome, scrivint par talian e sloven, cence dismenteâ lis variantis dialetâls di chês altris Valadis, de Tor e di Resie. Par plui info: www.novimatajur.it
Intant che o fevelavin mi son tornadis iniments lis peraulis di Boris Pahor, che o ai scrit ancje su La Patrie dal Friûl di Avost: "Masse dispès a son par prins i Furlans che no si stimin, palesant un sotanisim culturâl une vore pelôs”. E che, o zonti jo, cualchi volte al cole intun altri efiet colaterâl: chel de rivalitât cun chês altris minorancis, massime chê slovene. Al è evident che il nivel di ricognossiment e sostegn nol è chel stes che e pues gjoldi la comunitât slovene in regjon, ancje in gracie di acuardis cul Stât sloven. Ma pluitost che alimentâ il stereotip ereditât dal Venteni dulà che il Fassisim al concedeve la esistence dal Furlan tant che "sentinele cuintri dal nemì todesc e sclâf", al sarès il câs di cjapâ esempli e domandâ no di gjavâ a chês altris minorancis, ma bati i pugns e pretindi par nô plui imprescj e rispiet. Ma si sa che se i prins a no rispietâsi o sin noaltris, al è di bant spietâ che a sedin chei altris a fâlu.
O ai za scrit plui voltis, ma no podevi e no ricuardâ la Fieste di fin Istât li de Fatorie Sociâl Volpares.
O ai vût maniere di cognossi di dongje cheste realtât che e sarès za impuartante pe funzion che e à pe societât, lant a judâ personis che se no a saressin bandonadis a lôr stessis.
Ma Volpares no je dome chest. E rapresente une realtât dal nestri Friûl, in particolâr de Basse Furlane. E je proprietât publiche, ven a stâi nestre, e come dutis lis robis nestris, se i tignìn, o vin di viodi di lôr e tignîlis di cont. No je une teorie astrate: e jentre te tradizion di chei che a jerin i bens civics di une volte, un proprietât che no je di nissun in particolâr, ma e je di ducj e ducj o vin di sintîsi responsabii.
Al è un discors che al va pierdintsi parcè che la privatizazion (spontanie o, dispès, ancje "spintanie"...) e à di fat scancelât scuasit par dut chês che a jerin lis proprietâts coletivis: al sarà di tornâi parsore, cun calme.
Intant ancje jo us invidi a Palaçûl li de Fatorie Sociâl Volpares par gjoldi di une biele zornade di fieste:
aes 11.00 Dimostrazion di cemût che si trebiave une volte
a Misdì, gustâ li dal zardin de Fatorie
aes 3 dopomisdì si presente La Patrie dal Friûl
e po dopo si va indevant cu la musiche dai FLK, di Lino Straulino e... di cui che al volarà cjapâ sù i struments e sunâ par continuâ la Fieste.
E visaitsi di lâ su Facebook e meti un "Mi plâs" li de pagjine: www.facebook.com/fattoriasocialevolpares


text:
Sovranitât alimentâr: furlans mangjait furlan
Salam, luianie, panzete, formadi, farine, patatis, vin… dute economie locâl. Si votave par chei dal paîs o par chei dal paîs dongje. Sovranitât alimentâr le clamaressin cumò. Che no po sei al cent par cent. Il bacalà, lis renghis e lis saradelis saladis tal barîl a vignivin di inaltrò. Cumò, però, o vivin nome di robe che ven di inaltrò, fate sepi diu di cui, dulà e cun ce e passade tes fabrichis. E a son altris, no savin nancje cui, che a sielzin ce che o vin di mangjâ: no pal nestri ben, ma par il lôr tacuin. - Fevele cemût che tu mangjis - si diseve une volte.
E, alore, FURLANS MANGJAIT FURLAN. ❚
✒ Enos Costantini


text:
Il cjaliâr di Tumieç. Un mistîr vecjo par un fantat zovin
“Se jo o ves di maridâmi un cjaliâr no cjolarès, lui al è bon di bati suelis e ancje me mi batarès…”
Cussì a cjantavin lis zovinis une volte, ma in dì di vuê al è dificil fintremai cjatâ un cjaliâr: un dai tancj vecjos mistîrs che al va disparint. Vuê, timp dal dopre e bute, se lis scarpis si rompin si lis bute vie e cetant di râr si puartin a comedâ. La inovazion tecnologjiche e il progrès a àn puartât a creâ, par fâ bêçs, une societât che e dopre e e bute vie la robe cence stâ masse a pensâi parsore.
Spes al sucêt, par esempli, di rompi une part di un imprest? di cjase e cuant che si lu puarte a comedâ nus disin che no vâl la pene spindi tancj bêçs, ancje parcè che cun chê stesse spese si pues comprânt un gnûf. E cussì, si din di fâ a jemplâ i bidons des scovacis.
Une volte, e no covente lâ indaûr di tancj agns, i nestris nonos a tignivin di cont dut e a butavin vie dome ce che no si podeve plui doprâ.
IL TIMP SI FERME_A Tumieç, sot i puartis te centrâl vie Rome, al n. 38/A, al semee che il timp si sedi fermât: passant si pues nulî l’odôr di corean e di patine. Culì, di cirche un an Valentino Felice, un zovin di 24 agns di Tierç, al à vierte la sô buteghe di cjaliâr. Valentino, dopo i studis superiôrs, al à lavorât in fabriche ma il lavôr ripetitîf nol jere par lui, e cun di plui al jere di un pôc che i balinave la idee di podê une dì meti sù alc di bessôl.
E cussì, une dì so pari, zirant par internet, i à dit che a Foggia al jere un cors par imparâ il mistîr di cjaliâr: Valentino no si è tirât indaûr e al è lât a fâ esperience intune buteghe. Al è stât un mês lunc, oris e oris di lavôr par fâ jentrâ l’inzen.
AL COVENTE TANT IMPEGN_Dut al è coventât par vierzi la buteghe e par tornâ a fâ vivi un vecjo mistîr. A Valentino no i mancje la manualitât e tante voie di fâ. Lui al comede pôc o trop dut, ancje cernieris dai russacs. E di pôc, tal so negozi si puedin cjatâ cinturis, tacuins, puarteclâfs e dut ce che al covente pes scarpis.
“E je dure – al dîs – fin cumò o soi rivât dome a paregjâ i conts. A son tantis lis spesis di frontâ ogni mês: afit, mutui che o ai fat par comprâ i machinaris… Insome, no mi reste cuasi nuie par me. Spes mi capite di lavorâ plui di 8 oris in dì e di stâ sù fin a straoris te buteghe. Ma o soi content di chest lavôr: mi sta dant tantis sodisfazions. Mi auguri che il gno impegn al vegni, timp o tart, ripaiât.”
Il lavôr che al fâs Valentino si lu pues seguî dì par dì su pe pagjine facebook https://www.facebook.com/ilcalzolaiotolmezzo. Sì, parcè che Valentino al fâs un vecjo mistîr ma al è un zovin al pas cui timps. Nol è di grandis peraulis ma al è un grant lavoradôr: insome, dutis carateristichis di un cjargnel DOC!
E dopo a disin che in Cjargne no ‘nd è zovins brâfs e coragjôs?
Direzion mail: valentino791(chiosule)hotmail.it ❚
Marta Vezzi


text:
(L)INT FURLANE. Se si studin i Fogolârs
✽✽ La notizie no somee che e vedi sveât particolâr atenzion di stes la sierade des sedis dai Fogolârs furlans di Caracas e Sant Cristobal in Venezuela al varès di impressionâus cun fuarce. Prin parcè che segnâl de grave crisi economiche che e je daûr a colpî il paîs Sud american e di consecuence chei 15mil conazionâi emigrâts là jù, e in secont lûc stant che, cu la sierade di chescj doi ponts di riferiment, a mancjin dôs colonis di une assistence materiâl e morâl pussibile.
✽✽ In tancj si visaran che intune situazion simile, la crisi argjentine, l’Ente Friuli nel Mondo si è impegnât daurman cuntune schirie di iniziativis a pro des fameis emigradis, rivant a studiâ fintremai percors di studi e lavôr pe lôr tornade. A son stâts fats invistiments economics impuartants, a son stâts creâts canâi di finanziament regjonâl par chescj aiûts. I risultâts di chest impegn no si son mai pardabon cognossûts, a vuê no savìn se chê operazion si è sierade in maniere positive e se duncje si puedi tornâ a ripeti in altris situazions.
✽✽ Anzit propri l’impegn finanziari pe Argjentine al è stât ae fonde di critichis e suspiets, tant di incalmâ une polemiche che e à invistît i cjâfs de associazion e al è stât dispès rimpin par criticâ i criteris stes che si base la assistence ai nestris emigrants.
✽✽ Masse, si dîs, lis siglis. La contemporaneitât dai doi raduns estîfs, chel de Efasce, la organizazion fondade de Curie pordenonese, e di Friûl intal mont al à fat berlâ al scandul e ae straçarie di bêçs publics de bande de Regjon. L’ex president Pittaro, intal so intervent sul Messaggero Veneto, al à sclarît cemût che dispès sot dal acronim di une associazion si plati il vueit di iscrits e di iniziativis.
✽✽ La origjinalitât e il lavôr preziôs dai Fogolârs al è finît sot acuse, cuant che invezit a la stangje a varessin di lâ ducj chei che, partîts a cjâf, a àn volût doprâ i nestris emigrants tant che fontane di rapresentance politiche e di acès ai fonts regjonâi, creant struturis par nuie rapresentadis inte realtât. Une spartizion tipiche de prime republiche.
✽✽ Vuê il zûc si fâs plui sutîl e inte smire e sta la specificitât de organizazion fondade di Ottavio Valerio: l’obietîf, a chest pont justificât de crisi e dal caratar barufant des associazions, e je la creazion di un sôl riferiment regjonâl, e viodût che al esist ancje un Giuliani nel mondo che al puedi ancje eliminâ chel tiermin “furlan” di cualsisei iniziative.
✽✽ E covente une rispueste ferme: il president di cumò nol pues fâ fente che chest nol sedi daûr a sucedi. Une iniziative concrete pal Venezuela e podarès jessi la ocasion par dimostrâ che la flame dai Fogolârs furlans no le stude nissun.❚
✒ Dree Valcic


text:
Lis celebrazions pal Cuarantesim dal Taramot no si fermin al inovâl dai 6 di Mai
Daspò cuarante agns dal taramot in Friûl, il 6 di Mai pai furlans di chenti e par chei sparniçât pal mont al somee deventade no dome une date storiche, ma ancje simboliche. Une zornade dulà pastanâ novitâts, iniziativis che a puedin, cul incressi, segnâ il prin e il dopo de lôr manifestazion.
Nol è duncje un câs se a New York i gnûfs emigrants furlans, che a son nassût daspò la grande scjassade, a àn sielt chest an il 6 di Mai par screâ il Friuli big apple, il Fogolâr furlan 2.0, che nol à un lûc fisic, ma il web tant che prime cjase. Il president al è Marc Lupinacci, un zovin dal ‘78 cui nonos di bande di mari che a son rivâts in Americhe di Tramonç di Sot.
E se il cuarantesim al à fat in maniere che dut il Friûl, come che in chê volte al jere unît de muart e dai rudinaçs, vuê al deventàs un palc di sene par passe un centenâr di iniziativis che a laran indevant fintremai ae fin dal al – e cualchidune e je nassude par restâ, come la scuele di alte formazion antisismiche a Vençon -, ancje tal forest cheste anade no passe te indiference.
«E je stade fondamentâl la autorevolece de azion de lobby furlane e dal coordenament dal Ente Friuli nel Mondo cu la Famee Furlane di New York par otignî dal Guvier il permès uficiâl par cjapâ sù bêçs cence paiâ sore lis tassis e mandâ i jutoris in Friûl», al à contât Eliseo De Marco, dal diretîf de Famee Furlane, ae presidente de Regjon Debora Serracchiani, biel che e jere a New York il mês passât.
Se il cuaratensim in Friûl al à fat capî che par ducj chei che a jerin in chê volte, grancj e piçui, il timp al pâr che nol sedi passât - che anzit, la emozion e la pôre e torne fûr come che al fos îr -, al è cjalant il documentari Quando la terra chiama di Massimo Garlatti Costa, prodot de Raja Films pal Ente Friuli nel Mondo, che si rindisi cont di trop che a patirin ancje i furlans pal mont. A rivivin chei dîs vôs cjapadis sù in Australie, Canadà, France, Svuizare, Italie, Lussemburc, Danimarcje, Ingletiere. E lis peraulis a son miscliçadis ancje aes lagrimis.
intant, in friûl al è dut un florî di iniziativis, che no si puedin nomenâlis dutis. Resurî, il film di 31 minûts fat de Regjon in colaborazion cun Rai F-VJ, al à puartât il cuarantesim in Parlament; dai 12 ai 18 di Setembar il Friûl-Vignesie Julie al deventarà la suaze par une grande esercitazion di protezion civîl che varà une dimension internazionâl, stant che a parteciparan Venit, Trent e Bolzan e lis struturis di protezion civîl di Austrie e Slovenie, par vie che, si sa, il taramot nol à confins. In chês zornadis, si fasaran a Vençon ancje lis esercitazion Sermex 40°, par provâ trop che al funzione il dialic de Protezion civîl cun dut chei altris sogjets che a àn di intervignî in forme integrade in câs di disgracie. Fintremai ae fin dal an, al è di tignî di voli il lunari des iniziativis inmaneadis de Universitât di Udin sot dal sproc Epicentri di savês. ❚
✒ Antonella Lanfrit


text:
IL FERÂL. in vite e in muart
Vinars ai 09 di Otubar a Sant Vît di Feagne e je stade ricuardade la figure di pre Pauli Varut a 30 agns de muart.
Novembar al è il mês dai muarts e ancje noaltris o ricuardìn pre Pauli, ma cun lui ancje ducj chei altris amîs che nus àn lassâts masse adore.
In chest Olme pre Toni lu nomene fasint riferiment al rapuart dai predis in chest e in chel altri mont cu lis lôr comunitâts.
(redazion)
***
La domenie dal bon pastôr mi puarte cul pinsîr ai tancj, masse predis che a son muarts in chescj ultins agns e timps. Il pastôr al è un pont di riferiment pe sô comunitât. Par chel bisugne augurâsi che il predi al coroni une vite virtuose cuntune muart esemplâr.
Mi riferìs al mût di frontâ il mâl e la muart e al testament, chel vêr, là che si viôt trop che il predi al lasse e a di cui che lu lasse. Se al sint la paternitât spirtuâl o se e à plui fuarce la leç ancestrâl dal sanc.
Ma al è impuartant ancje il lûc che il predi al distine di jessi metût pe polse definitive. Une sielte che e palese se il predi al à veramentri sposade la sô comunitât o se invezit al jere dome un vedran in trasfierte. O ài tal cûr la delusion di tantis comunitâts che a àn viodût il lôr plevan a partî come un forest dopo agnorums di vite e di vitis insieme e la comozion di altris pal lôr predi che al varès spietât cun lôr il grant moment.
O ài ancje cualchi câs concret. Come la rabie de int di Vençon cuant che i parincj a son vignûts a puartânus vie il nestri bonsignôr Faustin Lucardi, copât dai todescs fûr dal domo. Il câs dal siôr Santul di Çurçuvint, pre Vigji Zuliani, che al à volût jessi metût tal mieç dal cimitieri, là che ducj a podevin pescjâlu. Ancje pre Leon Quagliaro, dopo 58 agns di fadie e sudôrs, al continue a tignî unîts e cuiets i siei parochians di Montenars. Pre Pauli Varut, nestri grant amì robât a 43 agns, al à volût fâ lis robis come cu va. Stant che di vîf al veve vivût a Vasinis, di muart al à volût stâ cun chei di Bordan. Di fat al è metût come une glogje a ricuardâur a lis paveis e ai avons di Bordan che “la fede e je la robe plui impuartante da la vite”.
Pre Laurinç Milani al è jentrât come priôr di Barbiane ai 6 di dicembar dal 1954. Tal indoman al è dismontât de mont par lâ in comun a comprâsi il toc de sepulture intal lûc che lu vevin confinât e che la int e va ancjemò in pelegrinagjo. Ogni tant o voi cul pinsîr tal cimitieri di Rualp, là che, biel jentrant de bande di Val, e je la puare lapide di un grant predi, pre Zuan Sala, muart dal 1896, unic pastôr restât a vuardeâ un trop bandonât di ducj.
Simpri in Cjargne, mi visi di un predi muart sul scomençâ de mê cariere. Al jere scjaldinôs e la int e spietave che si paràs in sacristie par intissiâlu. Cussì al saltave fûr e al faseve il fisc. Un an, la dì de Cinise, viodint la glesie miege vueide, al à berlât: “Diu vueli che chei che chest an no son a cjapâ la cinise, entri un an a sedin in cinise!”. Fatalitât o volê di Diu, nancje un mês dopo, tornant dal funerâl di un so compagn in Furlanie, al è restât sul asfalt tun brut incident. La int i à displasût ma no masse. Cuant che però a àn viert il testament e a àn let che al voleve jessi soterât tal lôr cimitieri, i zovins a àn fermade la carete funebre dapît de mont e lu àn puartât a spale par oris fint in glesie. E àn capît che la lenghe e diseve une robe e il cûr un’altre.
Jo no sai là che la muart mi brincarà ni cuant. O sai però che a àn di metimi là che in chel moment o sarai pastôr. Cussì, dopo di vê compagnade la mê int tal lûc de veretât, o tornarai piore ancje jo, par spartî cun lôr il stes misteri e la stesse sperance, tune solidarietât sponsâl in vite e in muart. Par che la muart no dividi ce che la vite e à unît.
OLMIS, vol. IV, 09.05.1998
pre Antoni Beline


text:
Lis lidriis des “gnovis vîts” a son in Friûl: interviste a Marco Simonit
A pene tornât dal Sudafriche, cul so look stravagant – i cjavei di arint sbarâts adalt, i vistîts che lu fasin someâ une star – cemût podìno definî Marco Simonit, se no l’om dai filârs e de ue? “Maître tailleur des vignes”: 49 agns che al finirà in Otubar, il 2016 e je stade la sô anade cun premis a sbreghe balon. Prime il Nonino, par finî cul premi Casanova: ricognossiments par vê pandût, cul so soci, Pierpaolo Sirch, un gnûf mût di cuinçâ la vît (leiêt plui sot). E cun di plui Simonit al è ancje cetant braurôs de sô furlanetât e de sô lenghe: «Di piçul o fevelavi la variant di Gardiscje, come che mi insegnarin i nonos. Po o ai cjapât sù chê di Manzan, cuant che o soi vignût a stâ culì che o vevi 8 agns. Insome, o ai zirât pal mont ma lis lidrîs a restin chi», nus dîs.
––
Viodût che Setembar al è il mês de vendeme, i domandarès subite se i vins di chest an a saran bogns…
Ogni an si dîs che lis cundizions a son cetant buinis, no lu sai se par motîfs promozionâi o ce, ma daûr de mê esperience no si pues ancjemò dî nuie, almancul dal pont di viste cualitatîf. Dal sigûr chest cjalt sec e lunc al à incidût sul madressiment. Varìn plui ue, ma su la cualitât no met la man sul fûc. E je stade une anade dificile, cun foncs e malatiis. Ma al è in chescj moments che e salte fûr la bravure dal viticultôr, sore che la ‘vocazion’ de tiere e dal puest dulà che e je la vît. Insome dut al è ancjemò in bal.
––
Lui e il so soci o vês screât chest gnûf sisteme di cuinçâ lis plantis di ue. E lu vês puartât ator pal mont. Cuâl isal stât il Paîs dulà che si fâs vin ma che mai si pensarès?
O soi juste tornât dal Sudafriche e mi à cetant plasût, par il fassin straordenari, civilizât ma salvadi, emozionâl. Si zire cetant e ognidun ti lasse dentri alc. O vin lavorât tes tieris classichis dal vin: Italie, France, Californie, Austrie, Svuizare, Gjermanie, Australie. Ognidune e à il so parcè.
––
Propite il fat di vê espuartât il so metodo, in lunc e in larc, i à puartât ducj chescj premis.
Mi fasin plasê. A son un ricognossiment dal fat che si sin inventâts un mistîr che nol esisteve. E po a rivin di cjase tô e chest al fâs ancjemò plui plasê, ancje par vie che a tegnin cont dal progjet culturâl che al sta daûr.
––
A proposit di cjase nestre, achì si è di pôc screade une gnove Doc, pal Pinot grîs, condividude cun Venit e Trentin-Sud Tirôl. Ce pensial di chestis gnovis etichetis di tutele?
No vuei comentâ. Jo o lavori su lis plantis, tai aspiets burocratics no met il bec.
––
Lui al ven definît un esempli di Lumbersexual cul so mût particolâr di vistî che al fâs vignî iniment i menaus e cui cjavei parâts par aiar. Si cjatial in cheste definizion?
Il gno mût di vistî al è il spieli de mê personalitât estrose e coloride. Il gno lavôr al domande creativitât e jo la puarti ancje intor. A cualchidun i da fastidi, a altris ur plâs. A mi no mi displâs che chest mût di aparî al fasi tant discuti. Al rapresente ancje la olse dal gno progjet imprenditoriâl.
––
Si visial di cuant che al è vignût in contat pe prime volte cui filârs?
A Gardiscje o ai passât la me infanzie, o soi stât cressût dai nonos dopo jessi restât vuarfin di pari. Lôr a vevin animâi, prâts, ue, sorc. Jo o vevi miôr stâ cu la none che mi puartave te stale, pluitost che cul nono te vigne. Ma a un ciert pont, o varai vût 20 agns, o jeri a vore cul Consorzi di tutele dai vins dal Collio, o ai scuviert cheste plante. Mi impensi ancjemò il moment. O ai dissegnade la fuee. E di li o ai capît che la vît e sarès deventade la mê profession.
__________________________________________
Sisteme inovatîf
Il sisteme si clame Simonit&Sirch (al cjape il non dai doi socis) e al è un insiemi di tecnichis par çoncjâ lis plantis de vît, in mût no invasîf. «Premesse: ae plante no i free nuie di jessi taiade e a cressarès come une liane rimpinantsi dulà che e pues. I coltivadôrs la cjoncin par dâi une forme e par che a stedi intun ciert spazi. Ma par ogni tai che si fâs al sucêt alc dentri di jê: a restin ‘conis di dissecjament’. Al è come se a restassin venis di len sec dentri dal len vîf e fresc» nus spieghe Simonit. Al è clâr che il len sec nol è un ben pe salût de plante. «O vin cirût - al continue - tecnichis che a conservassin miôr il len vîf e che garantissin il flus linfatic de plante. O cjoncin rispietant e sburtant la capacitât di cicatrizazion e vuarison de plante, par esempli provocantji feridis piçulis pluitost che grandis». Mancul len sec, al vûl dî plui risiervis a nivel di lidrîs e fust des sostancis nutritivis, la plante e bute in mût plui ecuilibrât rivant a nudrî miôr i raps. Al vûl dî ancje favorî un invecjament che i dei identitât e cualitât ae ue. ❚
✒ Oscar Puntel


text:
Gaeltacht, lis “isulis” li che si fevele il gaelic de isole irlandese
Lis zonis de Irlande li che si fevele tant che marilenghe il gaelic irlandês, prime lenghe uficiâl de Republiche, a son definidis cuntune peraule gaeliche “Gaeltacht”. A son une vore piçulis rispiet al teritori irlandês, e a cjapin dentri une popolazion di uns 85.000 di lôr.
A son stadis delimitadis tai agns Cincuante e a son protezudis dal Department of Community, Rural & Gaeltacht Affairs, dutun cul Ministeri pe Lenghe Gaeliche. Une sorte di “risierve naturâl linguistiche” in sumis, ma ancje cussì parfin tal Gaeltacht i locutôrs dal gaelic a son simpri plui in minorance.
In dutis lis zonis dal Gaeltacht lis indicazions stradâls e i nons des viis a son scritis dome in irlandês (ancje se cheste sielte in cualchi câs e à provocât fuartis polemichis di bande dai abitants, che la eliminazion dal inglês e prejudicarès il turisim). Il stes al vâl par documents publics e targhis memoreativis. Ma altris insegnis, tant che par esempli chês dai ristorants, a son al contrari cuasi dutis dome par inglês.
Tal rest de Irlande, in dutis lis scuelis si insegne il gaelic in omaç ae tradizion e ae ondade nazionalistiche che e à puartât ae indipendence de isule intal 1921; ma intai agns 70 l’irlandês al è stât gjavât fûr dai esams finâi obligatoris. Di decenis, duncje, i arlêfs a son obleâts a studiâ irlandês, ma a scuegnin da râr dâ une serie dimostrazion des lôr cognossincis linguistichis.
I tescj di dutis lis leçs a van emanâts in lenghe irlandese, che e fâs test in câs di ambiguitât. Inte prassi, però, chest nol ven aplicât. Pal plui, pes sentencis al ven consultât dome che il test inglês, e cualchi volte la redazion in irlandês e ven publicade dome intun secont moment.
In rapuart al numar dai feveladôrs, la leterature irlandese e je une vore vivarose. A son diviers festivai e premis leteraris. Inte plui part des ediculis e librariis si puedin cjatâ libris in irlandês, ancje se metûts vie dispès intun cjanton separât. ❚
✒ Dree


text:
Un
pôc par volte l’insegnament de lenghe basche al è daûr a cressi
ancje ta La Rioja, regjon spagnole a confin cu la provincie basche di
Araba. Cundut che l’euskara nol è lenghe proprie di chest teritori
al va dilunc a aumentâ il numar di personis che par resons di lavôr
o interès personâl a sielzin di imparâ il basc. In plui dai cors
za in vore intal istitût uficiâl di studis linguistics e inte
universitât popolâr di Logroño, a son stâts confermâts ancje i
cors di euskara inviâts l’an passât in forme sperimentâl inte
citât di Nájera là che al è cressût il numar di students che ju
frecuentin. A curâ chescj cors e je la associazion Laminiturri cul
jutori de organizazion basche HABE.
Font:
Noticias
de Álava,
04/10/14


text:
La Aleance
Rosse e Nere (AK), un partît albanês nassût di pôc, al à
proponût di imbastî un referendum par meti adun Albanie e Cossovo
intun stât unic. Une iniziative dal gjenar si scuintre però sei cu
la oposizion dai stâts de aree balcaniche, de Union Europeane e dai
Stâts Unîts, sei cu la stesse costituzion dal Cossovo che e proibìs
la sô unificazion cuntun altri stât. La propueste e somee duncje
dome une azion di stamp eletoralistic viodût che in Albanie si larà
a votâ pal Parlament ai 23 di Jugn. Si à dut câs di dî che, daûr
di une inchieste fate l’an passât, l’81% dai cossovans e il 63%
dai albanês a saressin a pro di une union tra i doi stâts.


text:
Ai 13 di Zenâr, intant di un incuintri a Dublin, Salmond al à invidât il prin ministri britanic David Cameron (Conservadôrs) e il vice Nick Clegg (Lib Dems) a di un incuintri in Scozie par frontâ l’argoment. Une des primis cuistions su la taule e je chê de date. Pal guvier scozês si trate de plui gruesse decision che la Scozie si cjate a decidi di almancul tresinte agns incà e dut al va preparât par ben, par chest il vôt referendari nol pues jessi fat prime dal Autun dal 2014. Pai partîts unioniscj, invezit, la malsigurece leade ae indipendence scozese e fâs dams ae economie e, duncje, si à di votâ il prime pussibil. Un altri probleme di frontâ al è chel dal pês dal guvier centrâl intes decisions su cemût davuelzi il referendum: pal SNP no si à di vê nissune interference, ma pai partîts unioniscj cence deleghis di Londre la Scozie no pues imbastî la consultazion di bessole. Un altri pont di contrast al è chel des opzions contignudis intes schedis: pai partîts britanics si varà di vê dome il sì o il no ae indipendence, ma pal SNP si podarès ancje meti dentri une tierce opzion sul aument dal autoguvier scozês. Une altre reson di contrast e je chê di cui che al votarà al referendum: pai indipendentiscj scozês si varès di cjapâ dentri ancje i fantats di 16 e 17 agns, pai unioniscj la etât minime pal vôt referendari e à di restâ chê dai 18 agns.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
18/01/12
Scozie: referendum su la autodeterminazion, si discut su lis modalitâts
Ai 13 di Zenâr, intant di un incuintri a Dublin, Salmond al à invidât il prin ministri britanic David Cameron (Conservadôrs) e il vice Nick Clegg (Lib Dems) a di un incuintri in Scozie par frontâ l’argoment. Une des primis cuistions su la taule e je chê de date. Pal guvier scozês si trate de plui gruesse decision che la Scozie si cjate a decidi di almancul tresinte agns incà e dut al va preparât par ben, par chest il vôt referendari nol pues jessi fat prime dal Autun dal 2014. Pai partîts unioniscj, invezit, la malsigurece leade ae indipendence scozese e fâs dams ae economie e, duncje, si à di votâ il prime pussibil. Un altri probleme di frontâ al è chel dal pês dal guvier centrâl intes decisions su cemût davuelzi il referendum: pal SNP no si à di vê nissune interference, ma pai partîts unioniscj cence deleghis di Londre la Scozie no pues imbastî la consultazion di bessole. Un altri pont di contrast al è chel des opzions contignudis intes schedis: pai partîts britanics si varà di vê dome il sì o il no ae indipendence, ma pal SNP si podarès ancje meti dentri une tierce opzion sul aument dal autoguvier scozês. Une altre reson di contrast e je chê di cui che al votarà al referendum: pai indipendentiscj scozês si varès di cjapâ dentri ancje i fantats di 16 e 17 agns, pai unioniscj la etât minime pal vôt referendari e à di restâ chê dai 18 agns.


text:
Ai 6 di
Fevrâr, zornade là che e cole la fieste nazionâl sami, i membris
di diviersis organizazions zovanîls di cheste comunitât si son dâts
adun denant dal Parlament finlandês par domandâ la ratifiche dal
tratât ONU sui dirits des popolazions nativis (o indigjenis). Il
tratât al impegne i stâts che lu sotscrivin a cjapâ misuris
concretis par difindi lis tieris storichis, la culture e l’ambient
des popolazions nativis. Dentri de UE la uniche comunitât
ricognossude tant che popolazion native e je chê sami e a son doi i
stâts che no àn ancjemò sotscrit l’acuardi: un al è chel svedês
che però al à fat savê di jessi dongje ae firme e chel altri e je
la Finlande che e riscje di jessi la ultime a sotscrivi chest tratât.
Font:
Finugor, 06/02/13